Israel mengganas, 3 rakyat Palestin dibunuh kejam dalam sehari

TEBING BARAT, 2 Zulkaedah 1443H, Khamis – Dalam tempoh 24 jam, rejim haram Israel sekali lagi menembak mati seorang lelaki Palestin ketika serbuan di kem pelarian di Tebing Barat yang diduduki pada Khamis.

Bekas tahanan yang dikenali sebagai Ayman Mahmoud Muhaisen, 29, ditembak di kem Dheisheh berhampiran Bethlehem, manakala seorang lagi warga Palestin cedera.

Dihubungi AFP, tentera Israel tidak mempunyai sebarang komen segera.

Terdahulu, seorang pemuda Palestin, Bilal Awad Tawfiq Kabha ditembak mati ketika tentera Israel melancarkan serbuan di kampung Yabad di Tebing Barat.

Pasukan keselamatan menceroboh masuk ke kampung itu untuk merobohkan rumah seorang warga Palestin yang didakwa melakukan serangan pada Mac yang mengorbankan lima orang di pinggir bandar Tel Aviv, Bnei Brak.

Kementerian Kesihatan berkata, lelaki berusia 24 tahun itu meninggal dunia di hospital di Jenin, selepas dimasukkan dalam keadaan kritikal, ditembak oleh peluru hidup di dada dan paha.

Agensi berita Palestin, Wafa berkata, enam rakyat Palestin cedera dalam serbuan Israel.

Awal pagi semalam, tentera Israel menembak mati seorang wanita Palestin ketika dia menuju ke tempat kerja baharunya dengan rangkaian media tempatan di bandar Hebron, Tebing Barat.

Ghufran Harun Warasneh, 31, ditembak berhampiran kem pelarian al-Arroub dan disahkan meninggal dunia di hospital, kata Kementerian Kesihatan Palestin.

Seorang saksi yang tidak disebutkan namanya memberitahu Wafa bahawa Warasneh sedang berjalan menuju ke jalan utama apabila dua askar yang mengawal pusat pemeriksaan tentera memintanya mendekati mereka sebelum salah seorang daripada mereka melepaskan tembakan.

Tentera Israel dalam satu kenyataan mendakwa, seorang penyerang bersenjatakan pisau mara ke arah seorang askar yang menjalankan aktiviti keselamatan rutin di Route 60.

Askar itu bertindak balas dengan tembakan langsung.

Bulan Sabit Merah Palestin berkata, tentera Israel di lokasi kejadian menghalang pegawai perubatannya mendekati Warasneh selama 20 minit sebelum mereka berjaya memindahkannya ke hospital al-Ahli di Hebron.

Kementerian Luar Palestin mengutuk pembunuhan itu sebagai ‘pelaksanaan lapangan’. – Agensi


‘Dasar tidak boleh beri hadiah’ sukar diamalkan: SPRM

PUTRAJAYA, 15 Muharram 1442H, Khamis – “Dasar tidak boleh beri hadiah” sukar dilaksanakan di Malaysia walaupun ia telah diterima pakai oleh organisasi tertentu, kata Timbalan Ketua Pesuruhjaya (Pencegahan) Suruhanjaya Pencegahan Rasuah Malaysia (SPRM) Datuk Shamshun Baharin Mohd Jamil.

“Dalam budaya kita, tidak wujud ‘dasar tidak boleh beri hadiah’. Sebagai contoh, mereka kata “dasar tidak boleh beri hadiah’ (dilaksanakan) tetapi masih beri hadiah korporat. Ini bermakna ‘dasar tidak boleh beri hadiah’ tidak dapat dilaksanakan,” katanya kepada pemberita selepas merasmikan Forum Pencegahan Rasuah Malaysia di sini, hari ini.

Sebaliknya, beliau berkata sepatutnya ada “dasar beri hadiah” dengan menyediakan garis panduan tentang jenis hadiah yang boleh diterima.

“Sepatutnya ada dasar beri hadiah tentang apa yang boleh diterima atau jenis dan jumlah wang yang boleh diberikan. Sebab itu kenapa perlu ada garis panduan mengenai pembiayaan politik supaya ia tidak dimasukkan ke dalam akaun peribadi,” katanya. – Bernama


Israel enggan kerjasama dengan Suruhanjaya PBB siasat jenayah terhadap Palestin

TEL AVIV, 16 Rejab 1443H, Jumaat – Negara haram Israel tidak akan bekerjasama dengan Suruhanjaya Pertubuhan Bangsa-Bangsa Bersatu (PBB) untuk menyiasat dakwaan jenayah perang yang dilakukan terhadap rakyat Palestin ketika serangan pada Mei ke atas Gaza.

Menerusi sepucuk surat yang dihantar kepada ketua suruhanjaya, Navi Pillay, Duta Israel ke PBB, Meirav Eilon Shahar mendakwa kononnya siasatan serta pengerusinya bersikap tidak adil terhadap Israel.

“Adalah jelas kepada negara saya, seperti yang sepatutnya berlaku kepada mana-mana pemerhati yang berfikiran adil, bahawa tidak ada sebab untuk mempercayai bahawa Israel akan menerima layanan yang munasabah, saksama dan tidak diskriminasi daripada Majlis atau daripada Suruhanjaya Siasatan ini (COI).

“COI ini pastinya menjadi satu lagi bab yang menyedihkan dalam usaha untuk menghina negara Israel,” katanya.

Tahun lalu, Majlis Hak Asasi Manusia PBB (UNHRC) bersetuju untuk melancarkan siasatan dengan mandat luas bagi menyiasat semua dakwaan pelanggaran yang dilakukan Israel terhadap rakyat Palestin berikutan serangannya pada Mei ke atas Gaza – yang membunuh sekurang-kurangnya 248 rakyat Palestin termasuk lebih 60 kanak-kanak.

Sebelum ini, bekas Pesuruhjaya Tinggi PBB untuk Hak Asasi Manusia, Michelle Bachelet memberitahu UNHRC bahawa serangan maut Israel ke atas Gaza ketika itu mungkin jenayah perang.

Sejak itu, beberapa kumpulan hak asasi antarabangsa, termasuk Pemerhati Hak Asasi Manusia (HRW) berkata, serangan Israel nampaknya jenayah perang. – Agensi


Pemimpin UMNO ‘kluster mahkamah’ perlu letak jawatan

Oleh Fazleen Safina

BANGI, 24 Syaaban 1442H, Selasa – Pemimpin UMNO yang terbabit dalam perbicaraan mahkamah perlu meletak jawatan atau berundur sementara bagi mendapatkan semula kepercayaan rakyat.

Penganalisis politik, Prof Emeritus Datuk Dr Zainal Kling menegaskan, pemimpin yang terbabit hanya boleh kembali aktif dalam kepimpinan parti setelah kes mereka ‘selesai’.

“Itu tujuan diminta adakan mesyuarat agung (pemilihan parti) supaya golongan terbabit kes mahkamah tidak perlu bertanding dan dapat berundur dengan cara terhormat.

“Jadi kalau itu berlaku, mereka tak dapat bertanding dalam mesyuarat agung tahun ini, maka secara automatik mereka tidak dapat bertanding dalam pilihan raya.

“Sekali gus UMNO dapat dibersihkan. Sudah ada penjelasan daripada bekas Menteri Besar Selangor bahawa individu yang terlibat dengan kes-kes mahkamah seharusnya meletakkan jawatan dan itu memang pernah berlaku dalam UMNO,” katanya seperti dihubungi Ismaweb.net hari ini.

Sebelum ini, Ahli Parlimen Rembau, Khairy Jamaluddin Abu Bakar menggesa Majlis Kerja Tertinggi (MKT) UMNO mengadakan pemilihan parti sebelum Pilihan Raya Umum ke-15 (PRU15).

Khairy berkata, tindakan itu saja cara untuk selesaikan kemelut dalaman UMNO.

“Segerakan pemilihan parti. Jangan tangguhkan sehingga selepas pilihan raya umum. Sepatutnya pemilihan diadakan tahun ini.

“UMNO mesti menghadapi PRU dengan kepimpinan yang mempunyai mandat yang jelas dan boleh mendapat sokongan rakyat,” katanya

Pemilihan UMNO sepatutnya diadakan tahun lalu selaras dengan Perhimpunan Agung UMNO 2020.

Namun terpaksa ditangguhkan berikutan Perintah Kawalan Pergerakan (PKP) yang diumumkan kerajaan akibat pandemik COVID19.

Mengikut perlembagaan UMNO, penangguhan dibenarkan dibuat dalam tempoh 18 bulan dan pernah dilakukan ketika Ahli Parlimen Pekan, Datuk Seri Najib Tun Razak memegang jawatan presiden parti.

Bagaimanapun, media pada bulan lalu melaporkan bahawa kepimpinan UMNO bakal mengambil keputusan untuk menangguhkan pemilihan parti yang dijadual diadakan pada Jun depan.


Netanyahu adakan pertemuan rahsia bersama Arab Saudi, AS?

RIYADH, 8 Rabiulakhir 1442H, Selasa – Perdana Menteri Israel, Benjamin Netanyahu dipercayai mengadakan pertemuan secara rahsia bersama Putera Mahkota Arab Saudi, Mohammed Salman dan Setiausaha Negara Amerika Syarikat (AS), Mike Pompeo.

Netanyahu turut diiringi Ketua Israel Mossad, Yossi Cohen dalam pertemuan pada Ahad di Neom di pantai Laut Merah, menurut data pengesanan penerbangan.

Laman web pengesanan penerbangan itu menunjukkan bahawa pesawat dinaiki pemimpin Yahudi itu mendarat di Arab Saudi selama kira-kira dua jam, sebelum kembali ke Israel kira-kira setengah jam lewat tengah malam kemudian.

Sementara itu, penasihat kanan Arab Saudi memberitahu Wall Street Journal bahawa pertemuan itu membincangkan beberapa isu termasuk menormalisasikan hubungan antara kedua-dua pihak serta Iran, namun tiada sebarang kata sepakat dicapai.

Bagaimanapun, Menteri Luar Arab Saudi, Putera Faizal Farhan Al Saud menafikan bahawa Netanyahu melakukan lawatan ke negara itu secara rahsia untuk bertemu Putera Mohammed.

“Tidak ada pertemuan seperti itu,” ciapnya dalam laman Twitter.

Pada masa sama, pegawai dan pejabat pemimpin Israel di Arab Saudi enggan memberi sebarang komen.

Dalam pertemuan dengan Menteri Luar Saudi bulan lalu, Pompeo mendesak Arab Saudi mempertimbangkan keputusan untuk menormalkan hubungan dengan Israel.

“Kami berharap Arab Saudi juga mempertimbangkan untuk menormalkan hubungan (dengan Israel), dan kami ingin mengucapkan terima kasih atas bantuan yang mereka berikan dalam menjayakan Perjanjian Abraham setakat ini,” kata Pompeo.

Emiriah Arab Bersatu (UAE) dan Bahrain menandatangani perjanjian normalisasi dengan Israel pada September lalu, sekali gus menjadi negara Arab ketiga dan keempat yang menjalin hubungan diplomatik dengan negara haram itu.

Kedua-dua negara itu mengikuti jejak langkah Mesir pada tahun 1979 dan Jordan (1994).

Perjanjian itu mendapat kecaman hebat daripada rakyat Palestin, yang menyifatkannya tidak megendahkan nasib dan hak negara itu.

Setakat ini, kerajaan Riyadh menolak untuk menormalkan hubungan dengan Israel dan menegaskan bahawa kepentingan Palestin mesti diutamakan terlebih dahulu.

Bagaimanapun, Arab Saudi telah membenarkan pesawat Israel melalui ruang udara mereka.

Keputusan itu diumumkan sehari selepas menantu Presiden AS, Donald Trump, Jared Kushner dan penasihat kanannya mengadakan pertemuan bersama Putera Mohammed di Riyadh. – Agensi


Pimpinan UMNO diingatkan tak gadai maruah demi jawatan

BANGI, 15 Zulkaedah 1444H, Ahad – Dewan Muslimat PAS Malaysia meminta pimpinan UMNO untuk kembali memegang prinsip perjuangan, selain mengangkat wibawa kepimpinan ke tempat yang tinggi.

Ketuanya, Nuraidah Mohd Salleh berkata, mereka tidak seharusnya menggadai maruah dan prinsip perjuangan semata-mata kerana jawatan yang ditawarkan oleh Pakatan Harapan (PH).

“Pimpinan UMNO harus sedar biarpun memegang kuasa, tangan mereka diikat ketat oleh pimpinan parti lain di dalam Pakatan Harapan agar mengikut telunjuk mereka.

“Perkara ini semua dapat dilihat dengan jelas sepanjang mereka berada dalam Kerajaan perpaduan yang ada sekarang ini,” dakwanya dalam kenyataan, hari ini.

Dalam pada itu, Nuraidah menegaskan, sudah sampai masanya ahli UMNO tidak membiarkan nasib diri mereka ditentukan oleh pimpinan parti itu yang bermasalah.

Ini kerana dakwanya, pihak itu sedaya upaya berusaha untuk melepaskan tengkuk mereka sahaja.

“Cukuplah tempoh selama lebih enam bulan UMNO berkhemah di bawah jajaran khemah besar yang ternyata cantik di luar namun penuh kekotoran di dalamnya. Marilah bersatu di bawah payung kesatuan Islam dan Melayu yang mana kita meletakkan asas kesatuan demi perpaduan ummah.

“UMNO harus sedar dalam kemelut negara sekarang yang dilanda krisis ekonomi yang teruk di mana nilai ringgit semakin jatuh di mana kapitalis hanya berfikir mengaut untung, pimpinan UMNO harus meletakkan di tepi sentimen peribadi sebaliknya meletakkan kepentingan rakyat di hadapan.

“UMNO harus mengambil langkah berani untuk bersama blok yang betul demi survival agama, bangsa dan negara,” katanya.


UAE bina masjid cetakan 3D pertama di dunia

DUBAI, 1 Rejab 1444H, Isnin – Emiriah Arab Bersatu (UAE) merancang untuk membina masjid cetakan 3D pertama di dunia yang dijangka siap pada 2025.

Menurut laporan The National minggu lalu, Jabatan Hal Ehwal Islam dan Aktiviti Amal (IACAD) Dubai mengumumkan bahawa pembinaan 2,000 meter persegi masjid di Bur Dubai – yang boleh memuatkan 600 jemaah – akan bermula pada bulan Oktober ini.

Bur Dubai adalah salah satu kejiranan tertua di UAE.

Pengarah Jabatan Kejuruteraan IACAD, Ali Al-Suwaidi berkata, kos pembinaan masjid 3D adalah 30 peratus lebih tinggi daripada kaedah biasa kerana ia adalah yang pertama seumpamanya di dunia.

“Kami menjangkakan kosnya akan serupa pada hadapan dengan jaminan pembinaan selama 30 tahun,” katanya.

Pencetakan 3D struktur bangunan itu akan mengambil masa kira-kira empat bulan untuk disiapkan dengan 12 bulan lagi bagi menyesuaikan sepenuhnya kemudahan masjid itu, kata IACAD.

Tiga pekerja akan mengendalikan pencetak robotik 3D, yang mencetak dua meter persegi sejam.

Projek itu adalah langkah terbaharu UAE dalam Strategi Percetakan 3D Dubai, yang dilancarkan pada 2016 oleh pemerintah Sheikh Mohammed bin Rashid Al-Maktoum.

Inisiatif ini bertujuan untuk meletakkan Dubai di barisan hadapan dalam bidang teknologi percetakan 3D menjelang 2030.-  Agensi


Qatar, EU sumbang RM339 juta bantu pulih elektrik Gaza

RAMALLAH, 13 Rejab 1442H, Khamis – Qatar dan Kesatuan Eropah (EU) berjanji menyumbang AS$60 juta (RM242 juta) serta AS$24 juta (RM97 juta) untuk membina saluran paip gas dari Israel ke loji kuasa di Semenanjung Gaza, menurut Perdana Menteri Palestin dalam satu kenyataan.

Janji itu dibuat ketika pertemuan secara dalam talian di antara Muhammad Shtayyeh dengan wakil Qatar ke Gaza, Mohamad al-Emadi dan wakil EU, Sven Burgsdoff.

Shtayyeh menegaskan terhadap kepentingan projek itu bagi menyediakan keperluan tenaga elektrik yang lebih tinggi dan tiada gangguan dalam langkah menyelesaikan masalah di Gaza.

Kenyataan Perdana Menteri itu memberitahu bahawa mereka juga membincangkan rancangan membina loji jana kuasa Gaza untuk menukarnya menjadi gas.

Semenanjung Gaza mengalami kekurangan bekalan elektrik yang teruk.

Loji jana kuasa di wilayah itu hanya menghasilkan 60 megawatt dan bukan 140 megawatt, bergantung pada bahan bakar diesel yang mahal.

Gaza juga mengimport 120 megawatt dari Israel, namun keperluan sebenarnya untuk Gaza melebihi 500 megawatt. – Agensi


Polis Kuala Kangsar nafi dakwaan kompaun individu beri bantuan

IPOH, 22 Zulkaedah 1442H, Sabtu – Polis Kuala Kangsar tidak pernah mengeluarkan kompaun kepada orang ramai atas alasan menghantar bantuan, sebagaimana dinyatakan oleh video rakaman panggilan pendengar ke stesen radio tempatan yang ditularkan di media sosial.

Ketua Polis Daerah Kuala Kangsar ACP Omar Bakhtiar Yaacob berkata hasil semakan mendapati pihaknya hanya mengeluarkan kompaun terhadap kesalahan-kesalahan berkaitan pelanggaran prosedur operasi standard (SOP) di bawah Akta Pencegahan dan Pengawalan Penyakit Berjangkit 1988 dan Peraturan-Peraturan dan Pengawalan Penyakit Berjangkit 2021 serta undang-undang.

“Kami percaya video tular itu berpunca daripada salah faham dan tidak puas hati individu berkenaan kerana dikompaun atas kesalahan melanggar SOP yang ditetapkan setelah selesai menghantar bantuan, dan pihak polis telah mengambil tindakan bagi menyiasat perkara ini,” katanya dalam kenyataan hari ini.

Beliau berkata pihak polis amat mengalu-alukan kerjasama daripada orang ramai untuk memberikan bantuan dan menjaga keamanan serta kesejahteraan negara, namun pada masa sama orang ramai perlu mematuhi SOP dan arahan keselamatan bagi mengelakkan penyebaran jangkitan COVID-19.

Katanya orang ramai dinasihati supaya tidak menyebarkan sebarang berita tidak sahih menerusi media sosial kerana ia merupakan kesalahan di bawah Seksyen 211 dan 233 Akta Komunikasi dan Multimedia 1998.

“Polis Kuala Kangsar juga amat mengalu-alukan sebarang penyaluran maklumat berkaitan pelanggaran SOP Perintah Kawalan Pergerakan melalui Facebook Polis Kuala Kangsar atau melalui panggilan telefon di talian 05-776 2222,” katanya.

Klip video yang menampilkan rakaman panggilan telefon di sebuah stesen radio tempatan berdurasi kira-kira dua minit yang tular di media sosial mendakwa polis Kuala Kangsar mengeluarkan kompaun kepada individu yang menghantar bantuan. – Bernama


Debat Perdana bukti kepimpinan Najib, Anwar sudah tamat tempoh

Oleh Zuhayati Yazid

BANGI, 14 Syawal 1443H, Ahad – Tiada keperluan lagi untuk rakyat melihat kelibat Datuk Seri Najib Tun Razak dan Datuk Seri Anwar Ibrahim di pentas utama negara berikutan zaman mereka sudah lama berakhir.

Malah kepimpinan bekas Perdana Menteri dan Presiden PKR itu dilihat tidak relevan lagi dengan keadaan semasa.

Presiden BERJASA, Ustaz Zamani Ibrahim berkata, apa yang rakyat mahukan kini adalah pemimpin yang boleh menunaikan janji.

Selain boleh membawa pembangunan kepada negara dan bukannya sekadar pandai berjanji manis yang hanya menguntungkan sebelah pihak sahaja, katanya.

“Tetapi apa yang rakyat mahukan adalah pandangan yang jelas dan pemimpin yang berwawasan yang boleh membawa negara di kedudukan yang lebih terjamin.

“Boleh memberi manfaat bukan sahaja kepada negara tetapi bagi peluang rakyat untuk menikmati daripada sumber negara sendiri.

“Masa untuk mereka memerintah dan menjadi pemimpin sudah berakhir, cukup-cukuplah dengan apa yang mereka lakukan selama ini kepada rakyat,” katanya ketika dihubungi ismaweb.net, hari ini.

Beliau berkata demikian sebagai mengulas Debat Perdana di antara Najib dan Anwar yang diadakan baru-baru ini.

Menerusi debat berkenaan, didapati dua pemimpin tersebut gagal menyediakan idea-idea segar untuk pembangunan negara sekali gus memberi gambaran bahawa kepimpinan mereka sudah sampai tarikh luput.

Dalam pada itu, Ustaz Zamani mempersoalkan apakah negara sudah ketandusan pemimpin sehingga sanggup menjulang semula individu yang digelar kluster mahkamah.

“Kita ada ramai pemimpin dalam kalangan orang pemuda yang berwawasan, jadi tidak salah untuk berikan mereka peluang mengemudi negara sesuai dengan keadaan semasa,” katanya.

Justeru beliau berharap rakyat bijak menilai dan tidak termakan janji-janji manis yang ditawarkan pemimpin tamat tempoh berkenaan.


Tak sampai sebulan, PM Lubnan Mustapha Adib umum berundur

BEIRUT, 8 Safar 1442H, Sabtu – Perdana Menteri Lubnan, Mustapha Adib mengumumkan pengundurannya hari ini, setelah usaha membentuk Kabinet yang tidak berpihak gagal, terutama dalam mengisi jawatan Menteri Kewangan.

Dalam satu ucapan yang disiarkan di stesen televisyen tempatan, Adib berkata, beliau memutuskan mengundur diri daripada ‘tugas membentuk kerajaan’ setelah pertemuan diadakan dengan Presiden, Michel Aoun.

Pembentukan kerajaan di Lubnan bertemu jalan buntu berikutan desakan yang kuat untuk menyenaraikan pemimpin dua parti Syiah – Hizbullah yang disokong Iran dan sekutunya Gerakan Amal – di dalam Kabinet.

Adib, bekas Duta Besar ke Berlin dipilih pada 31 Ogos lalu untuk membentuk Kabinet.

Beliau berusaha untuk membentuk pemerintahan dalam sebuah negara, di mana kuasa dikongsi antara orang Islam dan Kristian, serta kesetiaan politik cenderung mengikut aliran sektarian.

Bagaimanapun, usahanya tidak kesampaian terutama dalam memilih pihak yang akan menerajui Kementerian Kewangan – jabatan penting untuk merangka semula inisiatif bagi menangani krisis ekonomi Lubnan.

Kerajaan terdahulu Lubnan diketuai Hassan Diab meletak jawatan selepas insiden letupan besar ammonia nitrat di pelabuhan Beirut pada 4 Ogos lalu, sehingga mengorbankan sekurang-kurangnya 188 mangsa. – Agensi


PRN: PAS Selangor ikrar tampil calon integriti, bebas rasuah

BANGI, 25 Ramadan 1444H, Ahad – PAS Selangor hanya akan meletakkan calon berintegriti, kompeten dan bebas rasuah sebagai pilihan terbaik pada Pilihan Raya Negeri (PRN) nanti.

Pemilihan calon itu selaras titah peringatan Sultan Selangor yang menasihati rakyat supaya memilih pemimpin yang amanah, bertanggungjawab dan tidak mengamalkan rasuah, kata Pesuruhjaya PAS Selangor, Datuk Dr Ahmad Yunus Hairi.

“PAS Selangor memandang serius nasihat bijaksana Tuanku yang mencerminkan hasrat Tuanku agar rakyat tidak tersalah pilih dalam PRN kelak.

“Justeru, PAS Selangor memberi komitmen akan membariskan calon-calon yang berintegriti, kompeten dan bebas rasuah sebagai pilihan terbaik buat rakyat Selangor,” katanya dalam kenyataan, hari ini.

Sebelum ini, Sultan Sharafuddin Idris Shah menyentuh isu penyatuan dan perpaduan ummah khusus di kalangan umat Melayu Islam di negeri ini.

Baginda menzahirkan kebimbangan akan perpecahan dalam kalangan orang-orang Melayu akibat perbezaan pendirian politik yang boleh mengakibatkan orang Melayu di negara ini akan terus lemah dan akan hilang kuasa memerintah.

Baginda turut mengingatkan semua pihak agar berhemah semasa berkempen dalam PRN nanti dan mematuhi segala undang-undang serta peraturan yang telah ditetapkan oleh pihak berkuasa.

Atas dasar itu, Dr Ahmad Yunus berkata, demi menjunjung kedaulatan undang-undang serta menghormati proses demokrasi, PAS berikrar mengamalkan budaya politik yang matang dan sejahtera sepanjang tempoh kempen PRN nanti.

PAS Selangor juga menyeru agar pihak lain turut mematuhi peringatan Tuanku tersebut.

Pada masa sama katanya, PAS Selangor akur dan turut berkongsi kebimbangan Tuanku dengan menyeru orang-orang Melayu supaya memberi sokongan ke atas usaha menyatupadukan ummah demi membina kekuatan politik umat Melayu dalam negara.

“Dengan cara ini kuasa memerintah akan kekal di tangan mereka dan tidak jatuh ke pihak lain,” katanya.


SPM 2020: GPN 4.80, pencapaian terbaik dalam tempoh lima tahun

KUALA LUMPUR, 29 Syawal 1442H, Khamis – Pencapaian Sijil Pelajaran Malaysia (SPM) 2020 dengan Gred Purata Nasional (GPN) 4.80, adalah yang terbaik dalam tempoh lima tahun, kata Menteri Kanan Pendidikan Datuk Dr Radzi Jidin.

Beliau berkata, pencapaian pada 2019 adalah 4.86 manakala 4.89 pada 2018, 4.90 (2017) dan 5.05 (2016).

“Data ini menunjukkan pencapaian calon adalah lebih tinggi pada tahun 2020 berbanding tahun 2019. Nilai GPN yang lebih kecil menunjukkan pencapaian calon yang lebih baik. Analisa ini adalah berdasarkan calon yang mendaftar kali pertama sekurang-kurangnya enam mata pelajaran dan menduduki sekurang-kurangnya satu mata pelajaran.

“Trend GPN untuk 2016 hingga 2020 menunjukkan, tahun 2020 adalah yang terbaik dalam tempoh lima tahun,” katanya ketika pengumuman analisis keputusan Sijil Pelajaran Malaysia 2020 yang diadakan secara maya hari ini.

Dari segi jurang pencapaian mengikut lokasi beliau berkata, jurang pencapaian antara calon bandar dan luar bandar mengecil kepada 0.38 pada 2020 berbanding 0.44 pada 2019. -Bernama


Boikot produk Perancis perlu babit seluruh dunia Islam

Oleh Fazleen Safina

BANGI, 13 Rabiulawal 1442H, Jumaat – Umat Islam di beberapa negara kini bersatu memboikot produk dan barangan Perancis – sebagai tindak balas membantah kutukan dan tuduhan Presiden Emmanuel Macron – yang didakwa sengaja mencetuskan Islamophobia.

Barangan buatan Perancis dilaporkan telah ditarik daripada rak jualan di Qatar dan Kuwait serta di negara-negara lain.

Manakala penduduk di Syria pula telah membakar gambar Macron, malah bendera-bendera negara itu juga dibakar di ibu kota Libya, Tripoli.

Di Malaysia, juga ‘trending’ di media sosial gesaan memboikot produk Perancis – sebagai isyarat kepada negara itu dan pihak lain supaya tidak bersikap biadab menghina Islam.

Mufti Terengganu, Datuk Dr Zulkifly Muda berkata, gerakan memboikot produk Perancis – sekiranya benar-benar mahu dilaksanakan – perlu dibuat secara menyeluruh – membabitkan seluruh dunia Islam.

Bagaimanapun beliau berkata, tindakan itu perlu juga dilihat dari aspek keberkesanan.

“Tindakan memboikot sangat bagus sekiranya berkesan, namun boleh jadi tidak wajar sekiranya tidak berkesan.

“Kalau tidak berkesan mungkin membabitkan kedai-kedai orang Islam yang menjual barangan Perancis,” katanya ketika dihubungi Ismaweb.net hari ini.

Macron sebelum ini, mencetuskan kemarahan dunia Islam apabila mendakwa orang Islam sebagai penganut fahaman pemisah, juga menuduh Islam sebagai agama krisis di seluruh dunia.

Bahkan, Macron turut menyatakan negara itu tidak akan melarang karikatur yang menghina Islam dan Nabi Muhammad ﷺ.

Macron membuat kenyataan itu, Rabu lalu, sebagai mengulas insiden seorang guru, Samuel Paty, yang dipenggal kepala di luar sekolahnya – di pinggir kota luar Paris awal bulan ini.

Kejadian berlaku selepas mendiang Paty menunjukkan karikatur menggambarkan Nabi Muhammad ﷺ ketika kelas berkaitan kebebasan bersuara.

Mengulas situasi itu, Dr Zulkifly berkata, terdapat dua andaian Macron dilihat membenci umat Islam – beliau melihat kelemahan orang Islam di Perancis dan menganggap kelemahan itu sebagai ajaran agama.

“Kedua, dia mungkin lihat secara global bahawa Islam bersandarkan kepada Taliban, IS (Islamic State) dan sebagainya.

“Perkara-perkara itu yang mungkin mendorong beliau membenci Islam,” jelasnya.


Polis tahan pemandu dalam video tular insiden langgar lari

KUALA LUMPUR, 13 Muharram 1442H, Selasa – Polis Diraja Malaysia (PDRM) menahan seorang pemandu kereta yang dipercayai terlibat dalam kes langgar lari sebuah motosikal bersama pembonceng di Kilometer 56.4 Lebuhraya Kuala Lumpur-Karak menghala ke Kuala Lumpur pada Isnin.

Pengarah Jabatan Siasatan dan Penguatkuasaan Trafik (JSPT) Bukit Aman Datuk Azisman Alias berkata video kemalangan itu tersebar luas di media sosial dan mencetuskan kemarahan netizen.

Beliau berkata pihaknya telah menjalankan siasatan berhubung maklumat video tular itu dan menahan suspek pada kira-kira 6.51 petang.

“Kemalangan berlaku apabila pemandu kereta berkenaan telah mengubah haluan dari lorong kiri ke lorong kecemasan untuk memotong kenderaan di hadapan dan telah melanggar motosikal yang sedang menggunakan lorong kecemasan itu dan terus melarikan diri,” menurutnya dalam kenyataan.

Azisman berkata mangsa iaitu penunggang dan pembonceng motosikal terbabit telah dirawat sebagai pesakit luar di Hospital Bentong,

Tindakan pantas JSPT menahan suspek dalam kes itu telah meredakan kemarahan netizen terhadap pemandu kereta terbabit, menurut kenyataan itu. – Bernama


KKM nasihat jaga kesihatan sepanjang Ramadan

BANGI, 28 Syaaban 1444H, Selasa – Kementerian Kesihatan Malaysia (KKM) menasihatkan masyarakat untuk terus mengamalkan langkah-langkah kesihatan awam bagi melindungi diri dan keluarga daripada COVID-19 serta virus lain sepanjang bulan Ramadan.

Ini kerana, aktiviti kebiasaan umat Islam dalam bulan Ramadan seperti solat sunat tarawih di masjid, perhimpunan majlis ilmu dan majlis berbuka puasa telah dibolehkan sebagaimana sebelum pandemik.

Menurut KKM, aktiviti jual beli di bazar Ramadan juga akan berlaku seperti biasa tahun ini.

Justeru, kementerian menggalakkan pemakaian pelitup muka bagi individu bergejala dan berisiko – seperti warga emas, wanita mengandung, rendah imuniti badan, mempunyai komorbid serta kanak-kanak – terutama di kawasan orang ramai dan sesak.

“Sentiasa berwaspada dan elakkan berada di kawasan yang sesak, sempit dan sembang dengan jarak yang dekat.

“Kerap mencuci tangan terutamanya selepas bersalaman atau membawa sanitasi tangan dan amalkan etika batuk dan bersin dengan betul,” katanya dalam kenyataan, hari ini.

KKM turut menggalakkan membawa sejadah dan pakaian solat sendiri untuk ke masjid, selain menasihatkan individu bergejala berada di kawasan beribadat awam, bazar Ramadan dan majlis perhimpunan.

Katanya, individu positif COVID-19 juga dilarang menghadiri aktiviti sosial dan dinasihatkan segera mendapatkan rawatan jika gejala bertambah teruk.

“Justeru, setiap individu harus memainkan peranan penting dalam memastikan tiada penularan jangkitan COVID-19 dalam komuniti.

“KKM ingin mengucapkan selamat menyambut Ramadan Al-Mubarak 1444H dan selamat berpuasa kepada seluruh umat Islam di Malaysia,” katanya.


Calon PRN Melaka perlu ambil iktibar PRN Sabah: Dr Noor Azmi

KUALA LUMPUR, 4 Rabiulakhir 1443H, Selasa – Semua calon Pilihan Raya Negeri (PRN) Melaka perlu mematuhi prosedur operasi standard (SOP) yang ketat, serta mengambil pengajaran daripada PRN Sabah yang mencetuskan kluster COVID-19 selepas September tahun lepas.

Timbalan Menteri Kesihatan, Datuk Dr Noor Azmi Ghazali berkata, Kementerian Kesihatan (KKM) dan Majlis Keselamatan Negara (MKN) akan bertegas dalam memastikan semua pihak mematuhi SOP yang ditetapkan demi menjaga keselamatan rakyat.

“Pihak KKM telah menetapkan SOP yang ketat untuk memastikan PRN ini dapat dijalankan dengan selamat dan kita juga perlu mengambil iktibar daripada apa yang telah berlaku ketika PRN Sabah,” katanya kepada pemberita selepas merasmikan Konvensyen Integriti Nasional 2021 (KIN2021) di sini hari ini.

Dr Noor Azmi berkata, calon PRN Melaka dalam masa sama perlu mempamerkan sikap integriti yang tinggi terutamanya dalam pengurusan pandemik ketika negara ini membuat persediaan memasuki fasa endemik.

“Kalau kita bercakap tentang PRN memang ketika ini kita sendiri mahu memilih seorang pemimpin yang berintegriti supaya dapat melaksanakan apa yang rakyat mahu dengan baik.

“Hanya dengan integriti pengurusan pandemik COVID-19 dapat dilaksanakan dengan baik dan perlu ada pendekatan dan usaha menyeluruh kerajaan dan masyarakat dan kita semua perlu bertanggungjawab,” katanya.

Beliau turut berpendapat bahawa dalam memasuki fasa endemik, tahap kawalan kendiri yang tinggi dalam kalangan rakyat amat dituntut sebelum memasuki fasa tersebut. – Bernama


SUHAKAM perlu berubah selesai isu ikut acuan Malaysia

BANGI, 16 Jamadilakhir 1443H, Rabu – Jaminan yang diberikan kerajaan perlu digunakan sebaik mungkin oleh Suruhanjaya Hak Asasi Manusia Malaysia (SUHAKAM) untuk memperbetulkan semula hala tujunya selaras dengan Akta SUHAKAM.

Malah, menjadi keperluan untuk suruhanjaya tersebut mempertahankan bangsa dan negara selari dengan kedudukan serta Perlembagaan negara ini, demikian kata Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya.

“Seharusnya menjadi kewajipan SUHAKAM dalam pertahankan bangsa dan budaya di negara kita, selain lebih prihatin dalam menyelesaikan sesuatu isu yang langsung tidak sama seperti berlaku di negara Barat.

“Malaysia ini tidak sama dengan negara Barat dan kita mempunyai budaya dan adat dan perkara tersebut, SUHAKAM perlu sentisif ke arah itu dan tidak berkiblatkan negara Barat dalam menyelesaikan permasalah di negara ini,” katanya ketika dihubungi Ismaweb.net, hari ini.

Beliau berpandangan, SUHAKAM perlu menjadikan isu-isu serius seperti gender dan ajaran sesat sebagai agenda utama dalam mempertahankan hak asasi manusia di negara ini.

“Walaupun suruhanjaya itu adalah sebuah badan bebas, namun sebagai entiti yang diwujudkan dan didanai kerajaan, SUHAKAM sewajarnya mengutamakan adat dan budaya ketimuran yang ada dalam negara kita yang jauh berbeza dengan kehidupan barat,” tegas beliau.

Justeru, katanya, jalan penyelesaian sesuatu masalah juga perlu dilakukan mengikut acuan negara ini.

Semalam, kerajaan memberi jaminan akan membantu SUHAKAM dalam mempromosi hak asasi manusia yang selaras dengan Perlembagaan Persekutuan dan acuan Malaysia, demi kesejahteraan rakyat.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berkata, kerajaan juga sedia bekerjasama dengan SUHAKAM dalam menangani sebarang pelanggaran hak asasi manusia di negara ini.


Perlu ada akta baharu hukum pihak main isu 3R

KUALA LUMPUR, 24 Zulhijjah 1444H, Khamis – Kerajaan sedang mengkaji untuk mewujudkan satu akta baharu bagi menghukum pihak yang mempermainkan isu 3R (agama, raja dan kaum) daripada aspek sivil.

Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, akta baharu itu, yang mungkin dinamakan Akta Negara dan Bangsa, adalah berfungsi seperti Akta Keharmonian Kaum di Singapura tetapi dalam konteks Malaysia.

Beliau berkata, buat masa ini, sebarang kesalahan melibatkan isu 3R disiasat di bawah Akta Hasutan 1848 sedangkan akta itu lebih menjurus kepada elemen kesalahan jenayah sehingga menyebabkan pendakwaan memakan masa yang lama berikutan prosedur undang-undang.

“Jadi, saya menyatakan mungkin kita perlu menilai dalam elemen positiviti… akta sedemikian yang dicadangkan berbentuk punitif.

“Maknanya kalau dia langgar, dia akan dikenakan denda. Itu lebih senang diselesaikan atau disabitkan. Kalau ikut jenayah, prosedur, pengukuran bukan mudah,” katanya kepada pemberita selepas menjadi tetamu Forum ‘Malaysia Di Ambang PRN 2023’ di Menara Dato Onn malam tadi.

Azalina berkata, pandangan bagi mewujudkan akta baharu sudahpun dibentangkan kepada Jemaah Menteri hari ini dan mendapat respons yang positif.

Beliau berkata, cabaran yang dihadapi ketika ini ialah apabila media sosial digunakan bagi mempermainkan isu 3R, ia mampu dinafikan dan tiada mempunyai bukti kukuh.

Katanya justeru, kewujudan akta baharu adalah penyelesaian kepada isu 3R yang semakin menjadi-jadi di Malaysia sejak kebelakangan ini seterusnya memastikan keperluan generasi akan datang lebih terjamin.

Ketua Penerangan UMNO itu juga berkata, keputusan Mahkamah Rayuan Perancis yang menolak penguatkuasaan sebahagian award yang diperoleh Kumpulan Sulu membuktikan kestabilan Kerajaan MADANI.

“Kes Sulu itu jika kerajaan stabil memang tidak boleh menang. Mereka ambil kesempatan. Mereka tidak bodoh. Mereka tahu jika Perdana Menteri bertukar, kadang-kadang peguam negara bertukar, mereka ambil kesempatan,” katanya. – Bernama


Individu tak puas hati pengurusan masjid boleh salur maklumat kepada JAIM

MELAKA, 3 Zulhijjah 1443H, Ahad – Individu atau pihak yang tidak berpuas hati dengan pengurusan masjid dan surau termasuk mengesyaki berlaku penyelewengan dana institusi itu boleh menyalurkan aduan atau maklumat berkenaan kepada Jabatan Agama Islam Melaka (JAIM) untuk tindakan lanjut.

Pengarah JAIM, Datuk Che Sukri Che Mat berkata, perkara itu boleh diselesaikan di peringkat JAIM kerana tindakan segera akan diambil mengikut undang-undang yang ditetapkan, tanpa perlu melalui Suruhanjaya Pencegahan Rasuah Malaysia (SPRM) menerusi medium surat layang.

“JAIM mengambil maklum SPRM menerima pelbagai aduan menerusi surat layang berhubung dakwaan kebanyakannya tidak puas hati dengan pengurusan masjid dan pengurusan menggunakan duit masjid sewenang-wenangnya tetapi di Melaka setakat ini tiada berlaku penyelewengan dana.

“JAIM sentiasa memantau pengurusan masjid di negeri ini dan kami ada pegawai integriti yang akan mengambil tindakan sekiranya mengesan berlaku unsur penyelewengan atau rasuah,” katanya kepada pemberita selepas Program Komuniti Masjid Memerangi Rasuah di Surau Al-Mughni di Kampung Tersusun, Bukit Larang di sini hari ini.

Program berkenaan turut dihadiri Pengarah Bahagian Pendidikan Masyarakat SPRM Datuk Razim Mohd Noor antara panel sesi dialog bertajuk ‘Isu-Isu Ketirisan Dalam Pengurusan Dana Masjid dan Surau.

— LAGI

JAIM-ADUAN 2 (AKHIR) MELAKA

Che Sukri berkata selain itu, jawatankuasa masjid dan surau di negeri itu diminta tidak menyimpan dana atau sumbangan orang ramai yang diperoleh sebaliknya membelanjakan wang tersebut untuk tujuan pembangunan, pengurusan dan pengimarahan institusi tersebut.

Beliau berkata ini kerana pihaknya mengesan terdapat beberapa masjid yang tidak menggunakan dana yang diperoleh daripada orang ramai sebaliknya menyimpan wang tersebut di dalam akaun masjid sehingga ada antara simpanan tersebut mencecah ratusan ribu ringgit.

“JAIM telah membuat teguran kepada masjid tersebut supaya menggunakan tabung berkenaan untuk pengurusan masjid contohnya menambah baik keindahan masjid dan membaiki tandas yang bocor untuk keselesaan jemaah.

“Jangan simpan dana itu kerana ia disumbangkan orang ramai untuk dibelanjakan ke arah pengimarahan masjid,” katanya. – Bernama


Kalimah Allah: Keputusan mahkamah titik hitam perjuangan martabat perundangan Islam

BANGI, 26 Rejab 1442H, Rabu – Kebenaran kepada penganut agama Kristian menggunakan kalimah Allah dan tiga perkataan lain dalam penerbitan agama untuk mendidik ahli dalam komuniti mereka, merupakan salah satu daripada titik-titik hitam yang telah tertumpah ke atas perjuangan memartabatkan perundangan Islam di negara ini.

Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar berkata, walaupun terdapat syarat dikenakan iaitu penafian hanya untuk orang Kristian dan lambang salib mestilah diletakkan di hadapan kulit buku, ia sangat mengejutkan umat Islam arus perdana.

“Sehingga kini saya masih belum mendapat akses kepada penghakiman penuh keputusan tersebut, oleh yang demikian saya tidak dapat memberi komentar kepada penghakiman itu.

“Walaupun begitu penghakiman Mahkamah Tinggi ini dilihat bertentangan dengan penghakiman Mahkamah Persekutuan di dalam kes Titutar Roman Catholic Archbishop of Kuala Lumpur v Menteri Dalam Negeri.

“Mahkamah Tinggi perlu menjelaskan kenapakah ia tidak mengikuti ‘precedent’ Mahkamah Persekutuan tersebut,” katanya dalam tulisan di laman Facebook, hari ini.

Beliau menegaskan, pihak-pihak di dalam prosiding Mahkamah Tinggi tersebut perlu merayu terhadap keputusan hari ini ke mahkamah yang lebih tinggi.

“Selepas satu-satu kes cabaran terhadap perundangan Syariah dibuat. Penghakiman Mahkamah Tinggi ini perlu diteliti dan dikaji kesannya.

“Setakat ini undang-undang sekatan dan kawalan pengembangan agama bukan Islam berdasarkan Perkara 11(4) Perlembagaan Persekutuan telah pun ada di semua negeri di Malaysia selain Pulau-Pinang, Wilayah Persekutuan, Sabah dan Sarawak.

“Pulau-Pinang pula memasukkan kesalahan penyebaran agama bukan Islam dalam kalangan orang Islam di dalam seksyen 5 Enakmen Kesalahan Jenayah Syariah Pulau Pinang,” katanya.

Beliau menjelaskan, negeri-negeri yang mempunyai undang-undang tersebut telah memperuntukkan kesalahan menggunakan kalimah-kalimah tersebut sebagai suatu kesalahan jika ia disebarkan kepada orang Islam bagi merujuk kepada agama bukan Islam.

Mahkamah Tinggi, di sini, hari ini memutuskan bahawa penganut agama Kristian di negara ini boleh menggunakan kalimah ‘Allah’ dalam pembelajaran agama atau penerbitan buku agama mereka.

Selain ‘Allah’, penganut agama Kristian di negera ini juga boleh menggunakan perkataan ‘Kaabah’, ‘Baitullah’ dan ‘solat’ dalam penerbitan mereka.

Hakim Datuk Nor Bee Ariffin yang kini Hakim Mahkamah Rayuan memutuskan demikian dalam semakan kehakiman seorang wanita Melanau dari Sarawak, Jill Ireland selepas mendapati notis larangan oleh Kementerian Dalam Negeri tidak sah dan terbatal.

Keputusan kes itu hari ini, mengambil masa selama 13 tahun dua bulan, sejak difailkan pada 2008.


MPM tolak keputusan Kabinet letakkan TH bawah Bank Negara

MAJLIS Perundingan Melayu (MPM), dengan ini mengeluarkan kenyataan berikut:

1. Keputusan Kabinet meletakkan Lembaga Tabung Haji (TH) di bawah BNM ditolak. Maka dengan ini, keputusan Jemaah Menteri mengenainya hendaklah ditangguh dengan segera.

2. Kami terkejut apabila kerajaan mengumumkan pada 15 Julai 2021 bahawa Jemaah Menteri telah memutuskan untuk menetapkan TH sebagai institusi kewangan Islam di bawah Akta Perkhidmatan Kewangan Islam 2013 (IFSA) tanpa konsultasi dengan semua pihak berkepentingan (pemegang-taruh).

Keputusan ini boleh melumpuhkan peranan TH sebagai:

i) Institusi amanah yang mengurus dana simpanan pendeposit yang matlamat utama mereka untuk wang itu terkumpul dengan selamat bagi digunakan mengerjakan ibadah haji (dan umrah);

ii) Pada masa yang sama, pendeposit izinkan wang deposit mereka digunakan sebagai pemangkin ekonomi umat Islam di Malaysia.

3. Justeru, keputusan Jemaah Menteri itu wajib ditangguh dengan segera sehingga konsultasi umum dibuat untuk meyakinkan peranan TH tersebut tidak tergugat sama sekali.

4. Sejak asal penubuhan TH, bagi tujuan utama itu (melabur dan mengembangkan ekonomi umat Islam), Seksyen 4 (3) Akta Tabung Haji membenarkan TH, dengan kebenaran Menteri untuk:

i. Menyertai apa-apa perkongsikan, usahasama atau pengusahaan

ii. Memperoleh, memegang, menjual atau melupus syer dan sekuriti mana-mana badan

iii. Menubuh syarikat untuk menjalankan aktiviti yang dirancang dan diluluskan oleh Lembaga TH.

5. Peruntukan ini membenarkan TH untuk membeli dan memegang pelbagai jenis saham dan aset bagi umat Islam dalam ekonomi Malaysia.

Dengan model perniagaan yang dicanangkan sejak asal ini, TH telah berkecimpung dalam pelbagai industri seperti perladangan, kewangan Islam, pembangunan dan juga membenarkan TH memiliki beberapa bangunan premium di Kuala Lumpur termasuk di KL Sentral.

Pelaburan ini sejak berdekad-dekad telah mendatangkan pulangan yang baik kepada pendepositnya.

TH telah berjaya mengumpulkan wang individu umat Islam dan berkecimpung dalam pelbagai bidang dan sektor yang mana secara individu umat Islam sendiri tidak mampu dan berkebolehan.

6. Dengan meletakkannya di bawah IFSA, seksyen 223 membenarkan TH diurustadbir sebagai institusi kewangan Islam oleh BNM.

Kalau ini berlaku, ia akan menyekat urusan TH dan mengubah model perniagaannya sejak azali. Kalau kita lihat bank konvensional dan Islam, tiada bank yang memegang saham besar dalam mana-mana syarikat perladangan yang tersenarai di Bursa Malaysia seperti TH ataupun mana-mana syarikat tersenarai dalam industri yang bukan kewangan.

Kita juga tidak akan lihat mana-mana bank memiliki mana-mana bangunan premium di Kuala Lumpur sebagai pelaburan kecuali untuk kegunaan sendiri.

Ini adalah kerana prosedur dan struktur urustadbir (governance) di bawah IFSA dan FSA di bawah BNM adalah berbentuk menyekat. Hanya ‘perniagaan yang dibenarkan’ sahaja yang boleh dilakukan.

Ini dapat dilihat jelas di bawah Bank Islam Malaysia, sebuah anak syarikat TH yang tidak mempunyai portfolio pelaburan seperti TH.

Mereka tidak dibenarkan mempunyai perniagaan selain dari perniagaan perkhidmatan berkaitan kewangan. Kami akui IFSA memang sesuai untuk mentadbir sebuah institusi kewangan Islam seperti anak syarikat TH, iaitu Bank Islam, tetapi TH itu sendiri.

Tindakan ini akan menyekat TH jika diurustadbir sedemikian rupa.

Jika sedemikian, ia sudah tentu bakal melumpuhkan peranan TH untuk memperkasa ekonomi Islam di dalam pelbagai bidang.

7. Sesungguhnya kami amat terkejut keputusan sebesar ini dibuat tanpa konsultasi umum. Sepatutnya YB Menteri yang bertanggungjawab ke atas TH memanggil pelbagai pihak pemegang-taruh, yang diperakui mewakili sebahagian besar pendeposit menerangkan justifikasi dan skop urustadbir di bawah seksyen 223 IFSA. Bukan mengumumkan keputusan sudah dibuat dan kini hanya tunggu diwartakan sahaja.

Ini amat mendukacitakan. Memandangkan implikasi keputusan ini besar, kami ingin meluahkan kedukacitaan kami terhadap kegagalan YB Menteri untuk mengadakan rundingan ini.

8. Dengan ini, MPM mendesak YB Menteri yang bertanggungjawab untuk TH membentangkan usul di Mesyuarat Kabinet akan datang untuk ditangguh dahulu keputusan jemaah menteri itu.

9. Sayugia juga dimaklumkan di sini, pada Jumaat, 18 Januari 2019, MPM telah mengadakan pertemuan dengan Ketua Pegawai Eksekutif TH ketika itu, di Wisma MPM bagi membincangkan isu urustadbir TH serta beberapa isu berkaitan.

Petang hari yang sama, MPM telah panggil seramai 18 pakar kewangan dan pelaburan di kalangan kerabat MPM bagi menyediakan saranan untuk pertimbangan pihak TH.

Pada keesokan harinya, cadangan itu dimelkan kepada pegawai berkenaan. Ianya diterima oleh pihak TH tanpa apa-apa tindakan pun diambil.

10. Di antara saranan MPM ketika itu ialah:

i. Laporan semasa TH hendaklah dijadikan Agenda Tetap Mesyuarat Majlis Raja-Raja Melayu, kerana ia berkaitan dengan isu Agama Islam yang terletak terus di bawah bidang kuasa dan tanggung-jawab DYMM Tuanku sekelian, maka adalah wajib DYMM Tuanku juga berikan perkenan mereka terhadap apa juga keputusan berkaitan dengan institusi Islam ini;

ii. Kerajaan wajib melabur di dalam TH pada nisbah 1:1 dengan nilai deposit semasa, samada dalam bentuk aset kewangan atau bukan-kewangan. Pulangan pelaburan kepada bahagian pelaburan kerajaan inilah digunakan untuk menampong belanja pentadbrian TH dan juga untuk digunakan sebagai subsidi haji dari kerajaan bagi menampong kos haji yang meningkat setiap tahun. Kerajaan terdahulu sering mengumumkan bantuan subsidi haji tapi tidak pernah dinyatakan dari sumber mana subsidi itu diperolehi;

iii. Kepimpinan dan pengurusan kanan TH wajiblah dikalangan mereka yang memiliki kelulusan yang diiktiraf atau ditauliahkan untuk mentadbir-urus institusi kepentingan Islam. Ketetapan ini sekaligus memastikan kepimpinan dan pengurusan TH bebas dari campur-tangan atau pengaruh pihak- pihak luar yang boleh menjejaskan tadbir-urusnya. Kebanyakan kepincangan yang berlaku di TH sebelum ini berpunca dari masaalah ini, misalnya dalam membuat keputusan pembelian beberapa ladang yang diklassifikasikan sebagai ‘not value for money’;

iv. Oleh kerana nilai tabungan dan pulangan pelaburan yang dilaksanakan TH dijamin kerajaan, ada pihak yang tidak layak menabung di TH mengambil kesempatan berbuat demikian. TH adalah dengan ini didesak memulangkan kembali semua tabungan itu dan hanya boleh menerima tabungan berdasarkan matlamat asal penubuhannya.

11. Akhir kata, ada yang mungkin mendakwa bahawa dengan meletakkan TH di bawah IFSA, ia dapat mengatasi masalah urustadbir yang dihadapi oleh TH. Sebagai balasan, ada pelbagai cara untuk menyelesaikan masalah urustadbir ini, sepertimana Perkara 10(iii) diatas.

Adalah tidak munasabah untuk menyelesaikan masalah spesifik urustadbir ini, peranan asal TH dilumpuhkan. Kita selesaikannya dengan cara yang optimum dan bukan mengeruhkan lagi keadaan sedia ada.

Setiausaha Agung MPM
Dato Dr Hasan Mad


Pemuda UMNO dakwa PAS fobia PRU, takut hilang kuasa

BANGI, 13 Zulkaedah 1443H, Isnin – Pemuda UMNO secara sinis mendakwa tindakan beberapa pemimpin PAS menyerang kepemimpinan UMNO menunjukkan pihak itu fobia pada Pilihan Raya Umum (PRU) kerana memikirkan nasib masing-masing yang semakin hampir untuk kehilangan kuasa.

Pengarah Komunikasinya, Syed Mohd Johan Rizal Syed Unan Mashri berkata, pihak itu akhir-akhir ini secara berjemaah menyerang kepimpinan UMNO semata-mata mahu menentang suara UMNO yang mahu diadakan PRU tahun ini.

Antaranya, kenyataan Ketua Penerangan PAS, Khairil Nizam Khirudin yang mendesak Datuk Seri Dr Ahmad Zahid Hamidi menjadi ‘bisu politik’ dan meminta Ahli Majlis Tertinggi UMNO menasihati Presiden UMNO itu supaya berhenti bercakap mengenai PRU yang jelas satu campur tangan terhadap urusan UMNO.

Beliau berkata, kenyataan Khairil Nizam itu difahami sebagai membela kecaman terhadap Menteri Besar Kedah, Datuk Seri Muhammad Sanusi Md Nor yang mendakwa UMNO mahu PRU diadakan segera kerana ada kaitan dengan kes mahkamah yang dihadapi beberapa pemimpin UMNO.

“Jelas dari suara dua pemimpin PAS ini, mereka fobia PRU kerana menyedari saat hilang jawatan, hilang keistimewaan sebagai Menteri, Menteri Besar, yang semakin hampir.

“Kalau boleh mereka mahu memberhentikan waktu, supaya tarikh tamat penggal sekarang iaitu pada pertengahan tahun hadapan tidak tiba.

“Begini sajalah PAS sekiranya takut kalah, jangan bertanding pilihan raya. Jadi sahaja parti kuat ceramah sambil mengedar tong derma kerana ia lebih menguntungkan,” katanya dalam kenyataan hari ini.

Selain itu, Syed Mohd Johan Rizal menyifatkan PAS sudah melampaui batas adab dalam berkawan dan adab dalam berselisih pendapat apabila menyerang Presiden UMNO secara berkala, seolah-olah adanya satu gerakan terancang pelbagai pihak.

“Ini parti kami, kami pandailah mengurus sendiri tanpa perlu orang luar memberitahu apa yang perlu dilakukan.

“Tidak perlu sibuk mencampuri urusan nakhoda kapal lain sedangkan kapal kamu sendiri sudah sesat haluan.

“Adalah lebih baik kamu nasihatkan Pengerusi PN yang bersungguh-sunguh mahukan jajaran baharu dengan DAP. Atau mungkin ada fatwa baharu daripada ‘Tok Guru’ untuk menghalalkan kerjasama terbaharu dengan DAP?,” katanya secara sinis.


Bangladesh pindah 100,000 pelarian Rohingya ke pulau terpencil

DHAKA, 14 Rabiulakhir 1442H, Isnin – Bangladesh kekal mahu memindahkan 100,000 pelarian Rohingya ke tempat perlindungan sementara di pulau terpencil walaupun mendapat tentangan meluas daripada kumpulan hak asasi dan agensi Pertubuhan Bangsa-Bangsa Bersatu (PBB).

Negara Asia Selatan itu mengatakan akan memulakan pemindahan pelarian ke pulau terpencil bermula Disember, dengan alasan tekanan meningkat di pusat pelancongan Cox’s Bazar – di mana 1.2 juta Rohingya ditempatkan.

Senarai barang makanan dan bukan makanan untuk memulakan proses penempatan semula pelarian Rohingya ke Pulau Bhasan Char telah dipindahkan oleh Pesuruhjaya Bantuan dan Pemulangan Pelarian (RRRC).

“Sasaran kami adalah memindahkan sekitar 100,000 pelarian secara berperingkat. Kami mahu pindahkan sebahagian daripada mereka secepat mungkin, dan manfaatkan musim sejuk yang semakin hampir.

“Kita juga tidak menolak kemungkinan memulakan proses penempatan semula ke pulau kecil pada Disember,” kata jurucakap Kementerian Luar Negeri Bangladesh, Md Delwar Hossain.

Hossain bagaimanapun tidak menyatakan tarikh tepat proses pemindahan itu termasuk bilangan pelarian yang akan terlibat bagi fasa pertama.

Tetapi, akhbar tempatan memetik sumber rasmi mendakwa bahawa lebih 1,200 Rohingya daripada 500 keluarga yang tinggal di kem Ukhia dan Teknaf di Cox’s Bazar akan dipindahkan ke Bhasan Char pada minggu pertama Disember.

Bangladesh telah membina 120 perkampungan di Bhasan Char, yang menelan belanja sehingga AS$272 juta (RM1.1 bilion) untuk menampung 100,000 Rohingya pada fasa pertama.

Pulau itu hanya boleh diakses menggunakan kapal dan kekal terpencil ketika cuaca buruk. – Agensi


Tular mesej askar dibuli, Hishammuddin minta pengadu hubunginya

Oleh Zuhayati Yazid

BANGI, 27 Rabiulakhir 1443H, Khamis – Menteri Kanan Pertahanan, Datuk Seri Hishammuddin Hussein meminta individu di sebalik mesej tular mengenai kes buli yang berlaku dalam kalangan askar menghubung beliau segera.

Beliau memberi jaminan akan menyelesaikan perkara berkenaan secara baik, malah sama sekali tidak akan mendedahkan identiti pengadu.

Katanya, individu berkenaan boleh menghubunginya terus untuk memberikan maklumat terperinci berikutan tular mesej kes buli di sebuah kem askar yang menempatkan pelatih bujang.

“Mohon individu di sebalik mesej ini untuk DM butiran lebih terperinci terus kepada
saya/hubungi pejabat saya segera. Jangan risau, identiti anda akan dirahsiakan.

“Timbalan menteri juga telah diarah untuk teliti perkara ini secara peribadi. Jika sahih, tindakan tegas akan diambil,” katanya dalam status di Facebook rasmi beliau, hari ini.

Sebelum itu, tular mesej seorang pengadu resah tentang adiknya yang bertugas sebagai askar dan menjadi mangsa buli sepanjang menginap di sebuah kem bujang bersama beberapa askar kanan.

Lebih membimbangkan kongsi pengadu, adiknya sering kehabisan wang selepas dipaksa membeli keperluan sekitar 12 hingga 14 orang askar.

Dalam masa sama, pengadu turut melahirkan rasa bimbang dengan keselamatan adiknya dan tidak mahu kes buli sehingga membawa kematian seperti kes Allahyarham Zulfarhan Osman berulang.


Ugut Ketua Hakim Negara, buru segera individu terbabit: BERJASA

Oleh Zuhayati Yazid

BANGI, 22 Muharam 1444H, Sabtu – Tindakan mengugut Ketua Hakim Negara berhubung kes perbicaraan bekas Perdana Menteri, Datuk Seri Najib Tun Razak adalah perbuatan tidak profesional.

Malah, ia boleh menjejaskan keselamatan negara dan memberikan gambaran tidak baik kepada institusi kehakiman, kata Naib Presiden BERJASA, Haji Samad Ashaari.

Katanya, tidak sewajarnya individu-individu lain yang bukan dalam bidang tersebut mencampuri urusan melibatkan undang-undang negara.

“Tindakan memberi ugutan adalah perbuatan yang tidak profesional dan tidak wajar orang luar mencampuri urusan terutama bukan dalam bidang perundangan.

“Gangguan berkenaan hanya mengganggu perjalanan perbicaraan tersebut dan boleh memberi kesan dari sudut emosi kepada pihak tersebut.

“Sepatutnya orang luar khususnya memberi sokongan kepada pihak perundangan memandangkan golongan panel hakim tersebut arif mengenai perundangan,” katanya ketika dihubungi Ismaweb.net, hari ini.

Samad berkata, Polis Diraja Malaysia (PDRM) tidak boleh bertolak ansur dalam isu ini kerana melibatkan individu penting dalam negara.

Justeru, beliau melihat isu ugutan ini sebagai serius dan PDRM perlu segera memburu individu terbabit untuk dihukum.

Sejak Khamis lalu, ancaman terhadap Ketua Hakim Negara, Tengku Maimun Tuan Man dikesan dalam pelbagai medium laman sosial, termasuk aplikasi Twitter dan Facebook.

Malah, terdapat pengguna di Facebook mengugut pembunuh upahan akan mencari beliau jika hukuman dijatuhkan kepada individu tidak bersalah.

Tengku Maimun merupakan pengerusi bagi panel lima Hakim Mahkamah Persekutuan yang mendengar rayuan akhir sedang berlangsung membabitkan Najib untuk membatalkan sabitannya berhubung dana SRC International berjumlah RM42 juta.

Turut bersidang Hakim Besar Sabah dan Sarawak, Abang Iskandar Abang Hashim dan tiga Hakim Mahkamah Persekutuan iaitu Nalini Patmanathnan, Mary Lim Thiam Suan serta Mohamad Zabidin Mohd Diah.


PBT, ahli majlis punya kuasa larang jual arak kepada umat Islam

BUKIT GANTANG, 28 Rabiulawal 1443H, Khamis – Pihak Berkuasa Tempatan (PBT) dan ahli majlis di setiap negeri mempunyai kuasa untuk menguatkuasakan larangan penjualan minuman beralkohol kepada umat Islam di negara ini.

Menteri di Jabatan Perdana Menteri (Hal Ehwal Agama) Idris Ahmad berkata larangan berkenaan boleh dikuatkuasakan atas kebijaksanaan PBT dan ahli majlis, kerana mereka mempunyai satu bidang kuasa untuk mengenakan peraturan itu dalam kalangan umat Islam di kawasan masing-masing.

“Sebelum ini Dewan Bandaraya Kuala Lumpur (DBKL) juga mengenakan peraturan memperketatkan penjualan minuman keras terutama kepada umat Islam.

“Terpulang kepada PBT dan ahli majlis, dan kita harap peraturan itu merupakan satu permulaan bagi melarang penjualan arak secara terbuka kepada umat Islam,” katanya pada sidang media selepas Majlis Penyampaian Bantuan Musa’adah Banjir di Dewan Orang Ramai Sungai Kerang dekat sini hari ini.

Seramai 127 orang menerima bantuan itu membabitkan 79 penerima di Terong dan 48 penerima di Sungai Kerang.

Idris berkata demikian sebagai mengulas kenyataan Ahli Dewan Undangan Negeri (ADUN) Selama Mohd Akmal Kamarudin dan Majlis Daerah Selama (MDS) Perak, yang tidak membenarkan penjualan arak secara runcit bermula tahun depan.

Mohd Akmal dilaporkan berkata perkara itu telah diputuskan oleh MDS selaku pihak pentadbiran tempatan.

Idris berkata ia turut boleh dilihat dengan beberapa negeri seperti Kelantan dan Terangganu yang telah lama menguatkuasakan larangan penjualan arak kepada umat Islam.

Dalam perkembangan lain, ketika ditanya mengenai penukaran nama jenama arak Timah, beliau berkata bidang kuasa itu terletak kepada Kementerian Perdagangan Dalam Negeri dan Hal Ehwal Pengguna (KPDNHEP), untuk melakukan pemantauan.

“KPDNHEP yang akan putuskan penukaran jenama itu dan akan menguruskannya yang mana ia di bawah kendalian mereka,” katanya.

Sebelum ini, isu arak mengguna pakai jenama ‘Timah’ menimbulkan kontroversi kerana didakwa tidak menjaga sensitiviti masyarakat Islam di negara ini, sejak dilancarkan pada awal bulan lepas. – Bernama


Anwar kata takkan zalim sesiapa, tahu sengsara dalam penjara

TANJONG KARANG, 2 Muharam 1445H, Khamis – Perdana Menteri, Datuk Seri Anwar Ibrahim berkata, beliau tidak akan menzalimi sesiapa termasuklah individu daripada parti pembangkang.

Anwar berkata, beliau tahu bagaimana kehidupan di dalam penjara dan tidak akan sewenang-wenangnya menggunakan kuasa sebagai Perdana Menteri.

“(Kalau ikutkan) saya dikritik, sudah lama saya ambil tindakan. Kalau ikut kadang-kadang geram, saya dah perosok dalam lokap tetapi tidak boleh sebab negara ini negara hukum (ada undang-undang).

“Orang PAS ke, orang Bersatu ke, saya tidak akan zalimi kerana saya tahu apa dia sengsara duduk dalam penjara,” katanya ketika berucap pada Majlis Sambutan Maal Hijrah 1445H Perpaduan Tanjong Karang di Kampung Raja Musa di sini yang turut dihadiri Menteri Besar Selangor Datuk Seri Amirudin Shari.

Perdana Menteri berkata demikian susulan pendakwaan Menteri Besar Kedah Datuk Seri Muhammad Sanusi Md Nor, 48, di dua Mahkamah Sesyen Selayang pada Selasa atas pertuduhan menghasut berhubung isu pelantikan Menteri Besar Selangor dan penubuhan Kerajaan Perpaduan dalam satu ceramah politik minggu lepas.

Pengarah Pilihan Raya Perikatan Nasional itu mengaku tidak bersalah selepas kedua-dua pertuduhan dibacakan di hadapan Hakim Nor Rajiah Mat Zin dan Hakim Osman Affendi Mohd Shalleh.

Beliau didakwa telah melakukan perbuatan yang mempunyai kecenderungan menghasut dengan menyebut perkataan yang mempunyai kecenderungan untuk membangkitkan perasaan tidak setia terhadap mana-mana raja.

Sementara itu, Perdana Menteri berkata, anak muda perlu mempunyai kefahaman dalam memacu perubahan negara seperti yang dilaksanakan oleh sahabat Rasulullah, Ali bin Abi Talib, yang memainkan peranan utama ketika peristiwa hijrah umat Islam dari Makkah ke Madinah.

“Anak muda bukan setakat pegang bendera, jerit-jerit. Ikut dengan kefahaman. Kalau tanya setuju, sokong Anwar atau Pakatan Harapan, Barisan Nasional, biar dengan kefahaman,” katanya.  – Bernama


‘Jangan ambil tindakan terhadap peserta Himpunan Selamatkan Malaysia’

KUALA LUMPUR, 1 Rabiulawal 1445H, Ahad – Bekas Ahli Parlimen Sepang, Mohamed Hanipa Maidin menggesa kerajaan supaya tidak mengambil tindakan undang-undang terhadap perhimpunan ‘Selamatkan Malaysia’ yang dianjurkan pimpinan Perikatan Nasional (PN), semalam.

Hanipa, yang merupakan seorang peguam dalam profesionnya, menceritakan bahawa beliau pernah membela ramai pemimpin Pakatan Harapan (PH) daripada Akta Perhimpunan Aman (APA) 2012.

“Pihak berkuasa tidak seharusnya mengambil sebarang tindakan undang-undang terhadap peserta perhimpunan ‘Selamatkan Malaysia’.

“Lagipun, kebanyakan anggota Kabinet adalah ‘lulusan’ ‘Sekolah Perhimpunan Aman’ dan saya pernah menjadi peguam mereka,” kata Hanipa seperti dilapor media tempatan.

Semalam, perhimpunan Selamatkan Malaysia berakhir tanpa sebarang insiden yang tidak diingini.

Ketua Polis Kuala Lumpur, Datuk Allaudeen Abdul Majid berkata, walaupun perhimpunan itu gagal mematuhi peruntukan Akta Perhimpunan Aman, polis mengambil setiap langkah yang perlu untuk memastikan ia berjalan lancar.

“Perhimpunan bermula sekitar jam 1.15 tengah hari di Masjid Jamek Kampung Baru dan berakhir berhampiran Sogo Kuala Lumpur sekitar jam 3.30 petang.

“Berdasarkan siasatan awal kami, 16 individu memberi ucapan semasa perhimpunan itu. Laporan polis juga telah dibuat oleh penganjur di ibu pejabat polis Dang Wangi semasa perhimpunan itu,” katanya

Beliau berkata, polis, sebagai penguatkuasa undang-undang, hanya mengikut undang-undang yang ditetapkan di bawah Akta Perhimpunan Aman.

“Seksyen 9 Akta tersebut menyatakan bahawa notis mesti diberikan oleh penganjur kepada polis, dan borang boleh didapati dalam Jadual Keempat di bawah Seksyen 10 Akta yang sama.

“Dalam borang, penganjur mesti dinamakan. Mereka mesti mendapat kelulusan daripada pemilik premis dan kelulusan bertulis juga perlu disertakan bersama borang tersebut,” katanya.


‘Video rebus katak’, rakyat nak tahu rancangan 25 tahun Archbishop KL

BANGI, 17 Ramadan 1442H, Khamis – Rakyat Malaysia perlu tahu apakah ‘perancangan 25 tahun’ yang sebenarnya didakwa dalam rakaman suara tular Ketua Biskop (Archbishop) Kuala Lumpur, Julien Leow, baru-baru ini.

Sebelum ini, tular video ucapan Julien mengenai agenda 25 tahunnya untuk ‘merebus umat Islam seperti merebus katak’, namun ada pihak termasuk orang Melayu tampil mempertahankan bahawa ianya adalah palsu.

Selain itu, sebuah pertubuhan bukan kerajaan (NGO) Katolik dalam satu kenyataan pula mendakwa, suntingan rakaman pada 2014 berkenaan adalah di luar konteks.

Bagaimanapun, Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya menyifatkan bahawa rakaman terbabit adalah tulen dan ucapan itu benar diungkapkan oleh Archbishop Kuala Lumpur.

“Kalau mereka mengatakan rakaman itu diambil di luar konteks, maka apakah konteks sebenarnya? Puas saya memikirkan kemungkinan konteks dan sisi baik dari ucapan ‘rebus katak’ sedemikian.

“Kita mahu tahu juga apa perancangan 25 tahun yang sebenar dari ucapan yang kononnya mengikut konteks itu,” katanya dalam kenyataan, hari ini.

Aminuddin turut mempersoalkan, apakah agenda Archbishop Kuala Lumpur itu sebenarnya tidak disenangi dalam kalangan ahli gereja sehingga ada yang merakam dan menyebarkan ucapan berkenaan.

“Yang merakam audio ucapan beliau ini dikatakan adalah ahli gereja dan pastinya penganut Katolik. Yang hadir ke gereja biasanya bukan calang-calang, pastinya penganut yang benar-benar tegar dan komited.

“Dan apakah yang dimaksudkan ‘berniat’ mengancam keamanan dan keharmonian antara penganut pelbagai agama oleh NGO tersebut sebenarnya merujuk kerja ‘orang dalam’?,” soalnya.

Beliau berkata, sekiranya penyebaran rakaman itu adalah kerja ‘orang dalam’, maka hasil konflik dalaman mereka saling memecahkan tembelang masing-masing.

“Sehinga kini, saya belum dengar Archibishop KL tampil dengan kenyataan rasmi dan membuat laporan polis dalam isu ini.

“Selepas sekian lama ianya tular, hanya NGO Katolik sahaja yang tampil,” katanya.


Kerajaan telah mulakan rancangan pemerkasaan ekonomi

KUALA LUMPUR, 8 Muharram 1442H, Khamis – Kerajaan sudah memulakan perancangan fasa selanjutnya bagi pemerkasaan ekonomi yang akan diperincikan dalam Belanjawan 2021, kata Menteri Kewangan Tengku Datuk Seri Zafrul Aziz hari ini.

Malah, katanya, kerajaan juga yakin langkah-langkah yang dilaksanakan menerusi Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA) telah memberi impak positif terhadap usaha-usaha pemulihan.

Menurutnya, pasukan Kementerian Kewangan juga meneruskan siri Jelajah Belanjawan 2021 ke Johor pada 15-16 Ogos 2020 dan seterusnya Pahang pada 25 Ogos dalam usaha mendapatkan maklum balas mengenai inisiatif pakej pemulihan ekonomi PRHATIN dan PENJANA berkenaan.

“Pada masa sama, platform ini bertujuan mendapatkan pandangan dan syor bagi merangka Belanjawan 2021 menerusi beberapa sesi libat urus dengan wakilp-wakil sektor seperti pendidikan, farmaseutikal, industri berasaskan agro serta usahawan wanita Perusahaan Kecil dan Sederhana (PKS),” kata beliau dalam laporan terbaharu Unit Pelaksanaan dan Koordinasi Stimulus Ekonomi Antara Agensi Nasional (LAKSANA).

Selain itu, orang ramai dialu-alukan untuk memberi maklum balas bagi Belanjawan 2021 yang dijadual dibentangkan pada November ini.

Mereka boleh mengemukakan cadangan berkaitan di http://belanjawan2021.treasury.gov.my dan portal tersebut akan dibuka sehingga 15 Sept, 2020.

Bank Negara Malaysia telah membuat unjuran bahawa ekonomi negara akan berkembang -5.5 peratus hingga -3.5 peratus tahun ini dan dijangka mencatat pertumbuhan 5.5 peratus hingga 8 peratus pada 2021. – Bernama


Harga ikan akan pulih dua minggu lagi

KUALA LUMPUR, 2 Jamadilakhir 1443H, Rabu – Harga ikan di pasaran tempatan yang sedang meningkat, dijangka akan kembali pulih dalam tempoh dua minggu lagi.

Pengerusi Persatuan Nelayan Kebangsaan (NEKMAT), Abdul Hamid Bahari berkata, cuaca yang tidak menentu, selain angin terlalu kencang ketika ini menyebabkan nelayan tidak dapat turun ke laut.

“Keadaan itu sekali gus menjejaskan jumlah tangkapan ikan segar, berbanding permintaan tinggi dan secara tidak langsung harga turut meningkat,” katanya seperti dilapor BH Online.

Berikutan itu, Abdul Hamid berkata, pihaknya berharap pengguna dapat membeli ikan sejuk beku yang dijual pada harga berpatutan dengan kualitinya tetap dijamin.

Katanya, pengguna tidak perlu bimbang kerana ikan sejuk beku turut melalui proses sama seperti ikan segar.

“Mentaliti pengguna perlu diubah kerana sekiranya mereka membeli ikan segar, ia tetap akan disejuk beku dan perkara itu adalah proses yang sama dengan ikan sejuk beku sedia ada.

“Sebanyak 90 peratus daripada ikan yang dinikmati pengguna di restoran atau kedai makan juga adalah ikan sejuk beku kerana kita mempunyai garis panduan untuk memastikan ikan dengan menggunakan sistem teknologi pembekuan secara seekor-seekor ini berkualiti.

“Sebelum ini, ikan sejuk beku hanya dijual kepada peniaga restoran, tetapi kini demi menyahut seruan kerajaan pada program Jualan Keluarga Malaysia, kita menjual kepada pengguna lain juga,” katanya.

Justeru, katanya, NEKMAT masih mempunyai stok bekalan ikan sejuk beku mencukupi untuk diedarkan pada harga berpatutan.

“Ketika ini, kira-kira 60 tan ikan sejuk beku sudah terjual dan banyak lagi akan diedarkan dalam tempoh terdekat kepada persatuan nelayan di seluruh negara,” katanya.


Penafian Nakba satu jenayah

RAMALLAH, 12 Zulkaedah 1444H, Khamis – Pihak Berkuasa Palestin (PA), Presiden Mahmoud Abbas mengeluarkan dekri bahawa penafian insiden Nakba adalah satu bentuk jenayah.

Beliau mendefinisikan Nakba sebagai jenayah terhadap kemanusiaan yang dilakukan terhadap rakyat Palestin pada tahun 1948, dan pihak yang menafikan insiden tersebut boleh dipenjarakan sehingga dua tahun.

Pihak berkuasa negeri yang berkaitan ditugaskan untuk menghukum pelaku berdasarkan undang-undang di dalam atau luar negeri.

Lebih-lebih lagi, dekri itu menetapkan 15 Mei sebagai hari rasmi untuk memperingati Nakba dan mengadakan aktiviti untuk mewujudkan naratif kebangsaan Palestin di Palestin dan di seluruh dunia.

Hari Nakba ditanda setiap tahun oleh rakyat Palestin untuk mengingati pengusiran ratusan ribu rakyat Palestin dari rumah dan tanah mereka pada tahun 1948 untuk memberi laluan kepada penubuhan negara haram Israel.

Dekri itu dibuat selepas Abbas berucap pada acara PBB yang diadakan bagi memperingati ulang tahun ke-75 Nakba, menyeru masyarakat antarabangsa menggantung keahlian Israel dalam PBB kerana menghalang pelaksanaan resolusi PBB dan undang-undang antarabangsa.

Dia juga mendakwa AS dan UK berdiam diri terhadap pencerobohan yang berterusan dan enggan menghukum Israel atas pendudukan tanah Palestin dan pembinaan penempatan haram.

Menurut Biro Perangkaan Pusat Palestin, Nakba mengakibatkan pemindahan hampir 800,000 rakyat Palestin daripada 1.4 juta rakyat Palestin yang tinggal di Palestin bersejarah pada 1948 di 1,300 kampung dan pekan. -Agensi


Khutbah Jumaat nasihat umat Islam tinggalkan perbalahan

BANGI, 14 Jamadilawal 1444H, Jumaat – Khutbah Jumaat mengajak umat Islam meninggalkan perbalahan, sikap tuduh-menuduh dan pertengkaran yang hanya merugikan semua pihak.

Menurut khutbah Jumaat dikeluarkan Jabatan Kemajuan Islam Malaysia (Jakim), suasana harmoni, tenteram dan kesatuan dalam masyarakat pasti dapat dipelihara jika umat Islam sentiasa menjunjung tinggi adab kesopanan dan kesusilaan.

Katanya, kehidupan hari ini sangat berbeza ditambah lagi dengan adanya media sosial yang sangat terbuka tanpa mengira lapisan masyarakat.

“Ruang yang ada di laman maya sepatutnya dimanfaatkan untuk mendapatkan maklumat serta tujuan kebaikan yang lain. Keterbukaan yang ada bukan ‘lampu hijau’ untuk kita menulis, mengulas atau memberi komen sebarang isu apatah lagi menjadi batu api yang melaga-lagakan antara satu sama lain.

“Ingatlah bahawa kita bertanggungjawab di akhirat kelak terhadap apa-apa yang kita ucap, yang kita buat dan yang kita tulis. Maka janganlah terlampau menuruti hawa nafsu dan amukan emosi dalam setiap urusan dan tindakan. Berfikirlah secara waras dan bertindaklah secara matang dan benar,” katanya.

Pada masa sama, khutbah Jumaat mengajak umat Islam membuka lembaran baharu dengan suasana hidup yang aman dan bahagia, saling menghormati, memaafi dan mempertahankan antara satu sama lain dalam apa jua situasi.

“Dalam bersama-sama kita mengorak dan mencorak kehidupan bernegara yang diberkati dan dirahmati Allah SWT, selamat dan sejahtera dari sebarang perasaan takut dan bimbang, serta kecukupan rezeki dari yang halal, khatib ingin mengajak sidang jemaah sekalian sama-sama meningkatkan ketakwaan kepada Allah SWT.

“Mendirikan solat, mensyukuri segala nikmat-Nya dan saling berpesan antara satu sama lain,” katanya.


Teruskan protes! Bangkit pertahan hak Palestin: Al-Qassam

BAITULMAQDIS, 30 Ramadan 1442H, Rabu – Sayap tentera Pergerakan Perjuangan Islam Palestin (Hamas), Briged Izzuddin Al-Qassam sekali lagi mengancam untuk terus menyerang Tel Aviv sekiranya rejim penjajah Israel berterusan menyasarkan kediaman orang awam di Gaza.

Jurucakap Al-Qassam, Abu Ubaida berkata, Tel Aviv akan diserang tepat pada waktunya dengan serangan peluru berpandu yang lebih parah daripada yang berlaku di Ashkelon.

“Musuh harus faham mesej kami jelas dan jika kembali melakukan pelanggaran, kami akan kembali lakukan pembalasan),” katanya.

Menerusi pesanan suara ringkas yang dikeluarkan pagi ini, Abu Ubaida meminta penduduk Palestin ‘bangkit’ menentang Israel dengan terus melakukan protes menuntut hak mereka dari pemerintah haram Israel.

Dalam nota suara ringkas yang dikeluarkan pada awal pagi hari Rabu ketika beberapa bandar Palestin di Israel mengalami kekacauan sebagai tunjuk perasaan dalam solidariti dengan penduduk Palestin di Gaza dan Yerusalem, Abu Ubaida menggesa para penunjuk perasaan untuk tetap tidak tergoyahkan.

“Penduduk Palestin dijajah dari tahun 1948, warga kita di Baitulmaqdis yang diberkati, di Jaffa, Akka, Lod, Ramla, Umm al-Fahm dan Negev dan di setiap inci Palestin – kami berasal dari anda dan anda dari kami.

“Berpegang teguh dengan kedudukanmu dan hadapi kesombongan penjajah… Bangkitlah mempertahankan Palestin,” kata Abu Ubaida.

Beliau menekankan untuk menghapus perbezaan antara Palestin di dalam Israel dan Palestin di wilayah yang dijajah. – Agensi


Remaja 15 tahun direman bantu siasatan kes bayi maut ditikam

KUALA TERENGGANU, 7 Rejab 1443H, Rabu – Seorang remaja perempuan berusia 15 tahun ditahan reman selama tujuh hari bermula hari ini bagi membantu siasatan kes seorang bayi lelaki yang maut dipercayai akibat ditikam di Kemaman semalam.

Perintah reman dikeluarkan Majistret Tengku Eliana Tuan Kamaruzaman di Wad Bersalin Hospital Kemaman, setelah mendapat permohonan daripada pihak polis bagi menjalankan siasatan mengikut Seksyen 302 Kanun Keseksaan.

Tengku Eliana dilihat tiba di hospital berkenaan kira-kira pada 12.40 tengah hari dengan diiringi anggota polis, dan difahamkan proses reman dilakukan di hospital kerana remaja itu masih menerima rawatan selepas bersalin.

Dalam kejadian pagi Selasa itu, bayi lelaki yang baharu sahaja dilahirkan, ditemukan meninggal dunia dengan kesan kecederaan di dada, dipercayai akibat ditikam dengan objek tajam, di sebuah rumah di Felcra Seri Bandi, Chukai di Kemaman.

Ketua Polis Daerah Kemaman, Superintendan Hanyan Ramlan dilaporkan berkata polis menerima laporan daripada petugas kesihatan kira-kira 10 pagi semalam berhubung kejadian itu, dan sebaik tiba di tempat kejadian pihaknya merampas beberapa peralatan tajam yang mempunyai kesan darah. – Bernama


300 aduan mangsa sindiket penipuan pelaburan diserahkan SSM

BANGI, 25 Syawal 1444H, Selasa – Lebih 300 aduan daripada mangsa sindiket penipuan pelaburan diserahkan kepada Suruhanjaya Syarikat Malaysia (SSM).

Aduan tersebut diserahkan oleh Setiausaha Agung Pertubuhan Kemanusiaan Masyarakat Antarabangsa Malaysia (MHO), Datuk Hishamuddin Hashim kepada wakil SSM.

Kesemua mangsa sindiket berdepan kerugian hampir RM900 juta melibatkan dua syarikat pelaburan yang tidak berdaftar dengan SSM.

“Sindiket penipuan pelaburan berkenaan dipercayai didalangi beberapa syarikat yang ada antara mereka bertindak sebagai sebuah syarikat agensi untuk mempromosi pelaburan yang tidak sah.

“Syarikat ini tidak mengikut peruntukan undang-undang di Malaysia dan tidak berdaftar dengan SSM yang tertakluk dalam Akta Skim Kepentingan 2016,” katanya.

Menurut Hishamuddin, kesemua mangsa penipuan berkenaan telah diperkenalkan dengan pelbagai tawaran pelaburan termasuk Islamic Redeemable Preference Share (RPS-I).

“Ia dikenali sebagai saham khas dan boleh tebus adalah pelaburan melalui tabung amanah dan lain-lain skim pelaburan tidak sah yang ditawarkan oleh syarikat-syarikat tersebut.

Bagaimanapun, jelas beliau, masalah mula dikesan apabila mangsa tidak lagi menerima bayaran sama ada dividen mahu pun keuntungan seperti yang telah dijanjikan oleh syarikat-syarikat tersebut, katanya.

Hishamuddin berkata, MHO sebelum ini mengemukakan aduan kes yang sama kepada Polis Diraja Malaysia (PDRM) dan Suruhanjaya Sekuriti (SC) namun masalah itu masih tiada jalan penyelesaian.

Justeru, pihaknya cuba mencari alternatif baharu dengan membawa aduan mangsa sindiket penipuan pelaburan tersebut kepada SSM.


8 kanak-kanak maut banjir besar di Afghanistan

KABUL, 26 Muharam 1444H, Rabu – Sekurang-kurangnya lapan kanak-kanak maut dalam banjir yang menghanyutkan rumah penduduk di tengah dan timur Afghanistan minggu ini.

Jurucakap Tabung Kanak-Kanak Pertubuhan Bangsa-Bangsa Bersatu (UNICEF), Samantha Mort berkata, angka kematian dijangka meningkat bahkan lebih ramai kanak-kanak hilang dan cedera akibat banjir.

Sebelum ini, pihak berkuasa bencana pentadbiran Taliban berkata, sekurang-kurangnya 20 orang terbunuh dan merayu kepada masyarakat antarabangsa untuk mendapatkan bantuan.

Afghanistan dilanda bencana termasuk kemarau dan gempa bumi yang mengorbankan lebih 1,000 orang pada Jun, dengan negara itu sebahagian besarnya terputus daripada sistem kewangan antarabangsa sejak Taliban mengambil alih setahun lalu.

Di kawasan luar bandar, kampung musnah dan ribuan penduduk kehilangan ternakan dan tanaman mereka, memburukkan lagi krisis kebuluran negara.

Pekerja bantuan UNICEF berkata, mereka bimbang dengan risiko wabak penyakit bawaan air seperti taun akibat air minuman yang tercemar.

Di timur bandar Jalalabad, kawasan itu tidak terlepas daripada kemusnahan, kata pekerja bantuan UNICEF.

Air setinggi dua meter merobohkan dinding, memusnahkan harta benda dan meninggalkan lapisan lumpur tebal di seluruh kawasan kejiranan yang ditenggelami air.

Seorang ibu di Jalalabad kehilangan tiga anak selepas air deras melanda rumah mereka pada malam minggu lalu, menyebabkan rumah itu runtuh.

Dua anaknya yang masih hidup menunjukkan tanda bimbang dan takut, kata pekerja bantuan UNICEF di Jalalabad, Veronica Houser.

Katanya, trauma dalam kalangan mangsa banjir adalah satu kebimbangan dan UNICEF telah menghantar pasukan untuk memberikan sokongan kesihatan mental kepada keluarga yang paling teruk terjejas.

“Ia bukan sahaja berakhir dengan paras air surut,” katanya. – Agensi


Kajian Oxford dedahkan campuran Pfizer-AstraZeneca hasil tindak balas imun lebih baik

LONDON, 18 Zulkaedah 1442H, Selasa – Vaksin campuran – suntikan Pfizer BioNTech dan AstraZeneca akan menghasilkan tindak balas imun yang lebih baik berbanding dos lain, menurut kajian Oxford.

Kajian yang disebut Com-COV itu membandingkan  campuran dos AstraZeneca dan vaksin Pfizer  mendapati kombinasi berkenaan menghasilkan kepekatan antibodi yang tinggi terhadap ‘spike protein’ coronavirus.

Data itu sekali gus menyokong keputusan beberapa negara Eropah yang mula menawarkan alternatif AstraZeneca sebagai suntikan dos kedua setelah vaksin terbabit dikaitkan dengan masalah pembekuan darah.

Profesor di Oxford, Matthew Snape berkata, dapatan kajian itu dapat digunakan untuk memberi kelonggaran kepada pemberian vaksin.

“Ini pasti menggembirakan kerana tindak balas antibodi dan sel-T ini sesuai dengan jadual campuran,” katanya.

Tindak balas antibodi tertinggi dilihat pada individu yang menerima dua dos vaksin Pfizer, dengan kedua-dua jadual campuran menghasilkan kesan lebih baik daripada dua dos vaksin AstraZeneca.

Menurut kajian, suntikan AstraZeneca diikuti dengan Pfizer menghasilkan tindak balas sel-T terbaik dan antibodi lebih tinggi daripada penggunaan Pfizer diikuti AstraZeneca.

Hasil itu adalah untuk kombinasi vaksin yang diberikan pada selang empat minggu kepada 830 sukarelawan kajian.

Snape berkata, suntikan AstraZeneca diketahui menghasilkan tindak balas imun yang lebih baik dengan selang waktu lebih lama antara dos.

Di Britain, pegawai mencadangkan jurang 8 minggu antara dos vaksin pertama dan kedua bagi individu berusia lebih 40-an dan jurang 12 minggu untuk orang dewasa lain.

Ekoran bekalan vaksin di UK stabil, maka tiada sebab untuk negara itu mengubah jadual vaksinasi mengikut dapatan kajian. –  Agensi


Cubaan pecah belah kesatuan parti takkan berjaya: Hamzah

BANGI, 18 Rabiulakhir 1445H, Khamis – Parti Pribumi Bersatu Malaysa (Bersatu) menegaskan cubaan pihak luar untuk memecah-belahkan kesatuan parti itu melalui tindakan Ahli Parlimen Kuala Kangsar dan Labuan tidak akan berjaya.

Setiausaha Agungnya, Datuk Seri Hamzah Zainudin berkata, seluruh Ahli Parlimen Bersatu kekal istiqamah bersama kepimpinan Presiden Tan Sri Muhyiddin Yassin.

Katanya, Bersatu amat komited dalam usahanya memperkasakan Perikatan Nasional (PN) yang telah mendapat mandat serta sokongan besar rakyat dalam pilihan raya umum dan pilihan raya negeri lalu.

“Justeru, Bersatu tidak akan berkompromi dengan sebarang salah laku disiplin dalam kalangan ahli, khususnya membabitkan Ahli Parlimen mahupun Ahli Dewan Undangan Negeri (ADUN).

“Sehubungan itu, Majlis Pimpinan Tertinggi Bersatu memutuskan Badan Pimpinan Negeri mengambil alih pengurusan Bahagian Kuala Kangsar dan Labuan, sementara menunggu keputusan dibuat Lembaga Disiplin terhadap kedua-dua ketua bahagian itu yang juga merupakan Ahli Parlimen,” katanya dalam satu kenyataan, hari ini.

Dalam pada itu, Hamzah memaklumkan, Naib Presiden Bersatu, Datuk Dr Radzi Jidin dilantik sebagai Ketua Badan Pimpinan Negeri Wilayah Persekutuan, berkuatkuasa serta-merta bagi menggantikan Datuk Dr Suhaili Abdul Rahman.

Terdahulu, Suhaili yang juga Ahli Parlimen Labuan mengumumkan sokongan kepada Perdana Menteri, Datuk Seri Anwar Ibrahim dan Ketua Menteri Sabah yang juga Pengerusi Gabungan Rakyat Sabah (GRS), Datuk Seri Hajiji Mohd Noor.

Beliau merupakan Ahli Parlimen Bersatu kedua menyokong Anwar selepas Ahli Parlimen Kuala Kangsar, Datuk Iskandar Dzulkarnain Abdul Khalid memulakan langkah sedemikian.


Anak Melayu raih pengiktirafan di Universiti Michigan

KUALA LUMPUR, 9 Zulkaedah 1441H, Rabu – Pelajar tajaan MARA, Shuhaib Nawawi meraih kecemerlangan dengan keputusan CGPA 4.00 dan dianugerahkan Richard F. dan Eleanor A Towner Prize for Distinguished Academic Achievement’ dari Universiti Michigan bagi tahun 2019-2020.

Menurut Shuhaib, 24, penganugerahan tersebut diberikan khas kepada siswazah yang cemerlang dalam penglibatan penyelidikan, kepimpinan dan akademik.

“Saya bersyukur kepada Allah kerana berjaya menamatkan pengajian Master di Universiti Michigan.

“Kejayaan yang saya perolehi ini adalah atas dasar sokongan mak dan ayah saya, ahli keluarga, tenaga pengajar dan pihak MARA selaku organisasi yang menawarkan tajaan pelajaran,” katanya seperti dipetik media tempatan.

Anak kelahiran Kelantan ini merupakan pelajar tajaan MARA bermula September 2019 hingga Ogos 2020 bagi menjalani kursus Master of Engineering (Energy Systems Engineering).

Sebelum melanjutkan pengajian ijazah sarjana dalam bidang tersebut, beliau menyambung pengajian di universiti yang sama dalam Sarjana Muda Kejuruteraan Mekanikal.

“Sehabis baik saya menamatkan ijazah sarjana muda pada tahun 2019, saya telah mengikuti kursus Energy Systems Engineering (ESE) melalui Integrative Systems & Design di universiti ini dengan tajaan program Graduate Excellence Program (GrEP) MARA.

“Program ini membantu saya untuk mendapat laluan yang mudah hingga saya menamatkan pengajian dengan cemerlang pada hari ini,” katanya.

Menurutnya lagi, beliau mempunyai inspirasi untuk memperoleh sebanyak mungkin kemahiran kualitatif yang membantu dirinya membangun bakat lain dalam bidang bisnes, ekonomi, komunikasi selain bidang kejuruteraan sahaja.

Selain itu, Shuhaib sangat meminati kursus yang diceburi dan menyasarkan boleh mendapatkan pekerjaan yang baik dan sesuai di masa yang akan datang.

Semasa menjalani pengajian master sepenuh masa, Shuhaib juga berjaya memperkenalkan strategi untuk mengurangkan pelepasan karbon dari bangunan kepada pihak Universiti Michigan.

Prestasinya juga semakin cemerlang setelah menyertai Planet Blue Student Leader serta mengetuai pasukan Energy Efficiency yang menghasilkan langkah penjimatan tenaga rendah tanpa menggunakan kos.

Sumbangannya ini sangat memberi manfaat kepada pihak universiti dalam memelihara alam sekitar.

“Kini, saya sedang bekerja sebagai Environmental Defense Fund Climate Corps Fellow di San Francisco California selama 3 bulan. Semestinya saya tidak akan melepaskan peluang keemasan ini sebagai salah satu permulaan perkembangan kerjaya saya,” ujar Shuhaib.

Bagi perancangan masa depan pula, Shuhaib nekad untuk memanfaatkan ilmu pengetahuan dan pengalamannya bekerja dengan Petronas New Energy dalam membantu peralihan global ke sistem tenaga yang lebih bersih kerana saban hari dunia menghadapi masalah perubahan iklim yang boleh dikatakan kritikal.


‘Impian jadi wartawan musnah’, pelajar kecewa keputusan kerajaan Taliban

KABUL, 24 Rabiulawal 1444H, Jumaat – Ribuan pelajar wanita di Afghanistan dibenarkan menduduki peperiksaan kemasukan ke universiti awam negara itu, minggu lalu.

Namun kerajaan Taliban mengharamkan beberapa jurusan termasuk bidang kewartawanan, kejuruteraan, ekonomi dan beberapa bidang berkaitan sains sosial dan sains semulajadi.

Tindakan berkenaan sekali gus menghadkan prospek kerjaya kepada wanita di negara tersebut.

Sekatan terbaharu ke atas pendidikan wanita di Afghanistan berlaku sejak Taliban mengambil alih pentadbiran negara itu Ogos 2021.

Malah Taliban juga melarang pelajar perempuan yang berada di gred enam ke atas meneruskan sesi persekolahan.

Di universiti awam pula pengasingan jantina dilakukan secara ketat.

Sementara itu, seorang pelajar dari wilayah Parwan di utara negara itu mengakui sudah lama mengimpikan untuk menjadi wartawan terpaksa dipendam selepas kerajaan mengharamkan kursus berkenaan kepada pelajar wanita.

Fatima, remaja berusia 20 tahun berkata, selepas dimaklumkan tidak dibenarkan mengambil kursus kewartawanan dia terus meninggalkan dewan peperiksaan.

“Saya terlalu kecewa kerana sudah lama mengidam untuk menjadi wartawan namun impian itu tidak dapat direalisasikan kerana pentadbiran negara yang tidal adil,” ujarnya kepada Radia Radio Azadi. – Agensi


Hassan Karim tak setuju pengumuman geran tambahan TPM

BANGI, 13 Muharram 1445H, Isnin – Meskipun dalam gabungan sama, Ahli Parlimen Pasir Gudang, Hassan Abdul Karim secara terbuka menyatakan tidak setuju dengan peruntukan diumumkan Datuk Seri Dr Ahmad Zahid Hamidi di Terengganu Jumaat lalu.

Ini kerana peruntukan lebih RM500,000 itu diumumkan menjelang kempen pilihan raya negeri (PRN), katanya.

“Sebagai ahli Parlimen, saya tak setuju pengumuman geran tambahan oleh TPM (Timbalan Perdana Menteri) Zahid Hamidi di Terengganu ketika kempen pilihan raya.

“Rasuah itu isu legal dan persepsi. Rasuah berkait soal etika, bukan legal semata-mata. Pilihan raya tanpa rasuah adalah pilihan raya yang adil dan bersih,” katanya menerusi akaun Twitter pada Isnin.

Sebelum ini, Ahmad Zahid yang juga Presiden UMNO, meluluskan RM250,000 kepada Majlis Belia Terengganu, selain RM200,000 bagi kelab bermotosikal di negeri itu.

Beliau turut mengumumkan pemberian geran membabitkan RM100,000 kepada Persatuan Belia Gabungan Lembaga Kemajuan Terengganu Tengah (Ketengah).

Ahmad Zahid dilaporkan berkata, jumlah itu mungkin bertambah bergantung kepada prestasi golongan itu pada PRN, 12 Ogos ini.

Tindakan itu mendapat kritikan daripada Timbalan Presiden PAS, Datuk Seri Tuan Ibrahim Tuan Man dan Presiden Parti Ikatan Demokratik Malaysia (MUDA), Syed Saddiq Abdul Rahman yang menyifatkan ia sebagai satu bentuk sogokan.

Pautan terdahulu;


Sultan Kedah seru kerajaan negeri ambil perancangan teratur hadapi fasa endemik

ALOR SETAR, 13 Safar 1443H, Isnin – Sultan Kedah Al Aminul Karim Sultan Sallehuddin Sultan Badlishah hari ini menyeru kerajaan negeri mengambil satu perancangan yang teratur dan jelas dalam hal ehwal agama Islam dalam usaha melangkah ke fasa endemik COVID-19 nanti.

Baginda bertitah prosedur operasi standard (SOP) perlu disemak semula supaya lebih menyeluruh dan lebih sesuai dengan situasi endemik sekali gus syiar Islam di negeri ini terus subur dan bersemarak.

“Beta percaya dengan komitmen Menteri Besar (Muhammad Sanusi Md Nor) serta seluruh anggota kerajaan negeri Kedah, hasrat untuk mengatasi pandemik ini pasti akan berjaya diharungi.

“Beta turut menzahirkan penghargaan dan ucapan terima kasih kepada semua petugas barisan hadapan. Mereka ini adalah perwira kita,” titah baginda ketika berkenan merasmikan Mesyuarat Pertama, Penggal Keempat, Persidangan Dewan Undangan Negeri (DUN) Kedah ke-14 hari ini.

Sultan Sallehuddin juga mengharapkan perancangan pemulihan ekonomi yang kini sedang dirangka kerajaan negeri sebagai persediaan menempuh fasa endemik yang akan dibentangkan dalam Sidang Belanjawan akan datang dapat memberi sinar harapan kepada seluruh rakyat Kedah.

Sementara itu, Sultan Kedah juga mengharapkan kadar vaksinasi di negeri ini dapat dipertingkatkan sekali gus imuniti kelompok berjaya dicapai dengan kadar segera.

“Beta difahamkan kadar vaksinasi di negeri Kedah telah mencapai peratusan melebihi 50 peratus. Walau bagaimanapun, beta menyeru agar prestasi ini dipertingkatkan lagi bagi membolehkan sektor ekonomi dan sosial dapat dibuka secara sepenuhnya lebih awal,” titah baginda.

Sehubungan itu, Sultan Sallehuddin bertitah kerajaan perlu memikirkan langkah sewajarnya dengan kelompok yang kurang capaian Internet untuk mendaftar vaksin dan golongan warga emas yang tiada kemudahan pengangkutan perlu diberikan perhatian.

“Kerajaan juga perlu bijaksana untuk berhadapan dengan individu berfahaman antivaksin yang berisiko menggagalkan usaha untuk mencapai imuniti kelompok. Maklumat tidak tepat dan berita palsu yang dapat memesongkan pemikiran rakyat perlu segera ditangani,” titah baginda.

Dalam pada itu, baginda bertitah kerjasama dan persediaan rapi diperlukan bagi membolehkan program Gelembung Perjalanan atau lebih dikenali sebagai ‘Travel Bubble’ yang dilaksanakan di Pulau Langkawi sebagai destinasi perintis bagi program itu dapat dijayakan.

“Usaha-usaha ini bukan hanya dikhususkan kepada Pulau Langkawi sahaja bahkan perlu diperluaskan ke destinasi pelancongan di Tanah Besar Kedah sebagai persediaan pembukaan secara menyeluruh pada masa hadapan,” titah baginda.

Dalam perkembangan lain, Sultan Kedah bertitah kemelut dan pergolakan politik di peringkat pusat yang berlaku sebelum ini telah pun berjaya diharungi namun perlu menyedari pelantikan kepimpinan baharu melalui proses rundingan tertutup bukan satu penyelesaian mutlak.

“Ini hanyalah langkah kecemasan dalam menghadapi masalah yang lebih besar. Tempoh sehingga sebelum pilihan raya seterusnya adalah satu tempoh yang kritikal dan memerlukan kesepakatan semua pihak khususnya ahli-ahli politik untuk menangani masalah kesihatan dan ekonomi yang melanda,” titah baginda. – Bernama


Pencemaran bau Sungai Semenyih disyaki berpunca dari Kawasan Perindustrian Nilai

SEPANG, 17 Safar 1442H, Isnin – Pencemaran bau Sungai Semenyih yang menyebabkan operasi Loji Rawatan Air (LRA) Sungai Semenyih dan Bukit Tampoi dihentikan semalam, disyaki berpunca dari Kawasan Perindustrian Nilai, Negeri Sembilan.

Menteri Alam Sekitar dan Air. Datuk Seri Tuan Ibrahim Tuan Man berkata, siasatan awal mendapati pencemaran bau itu mengalir ke Sungai Semenyih dari Sungai Batang Benar yang berhampiran dengan kawasan perindustrian itu.

“Buat masa ini kita terpaksa menunggu pencemaran bau itu hilang, barulah loji dapat beroperasi semula. Setakat ini kita tidak pasti berapa lama sebab kita masih menyiasat punca pencemaran bau itu dan seluruh pasukan penyiasat tertumpu di Sungai Batang Benar,” katanya.

Beliau berkata demikian pada sidang media bersama Menteri Besar Selangor Datuk Seri Amirudin Shari selepas mendengar taklimat daripada Air Selangor Sdn Bhd (Air Selangor) di Stesen Pam Air Mentah Loji Sungai Semenyih, Jenderam Hilir, di sini malam ini.

Tuan Ibrahim berkata, sampel air yang diambil dari Sungai Semenyih pada 4.30 petang semalam adalah 4 TON (ukuran kadar bau), manakala pada pukul 9.00 malam pula ia meningkat kepada 11 TON.

“Jadi sukar untuk kita jangka adakah ia makin meningkat, selagi puncanya belum ditutup. Warnanya pun semakin keruh,” katanya.

Tuan Ibrahim menegaskan pihak yang bertanggungjawab menyebabkan pencemaran itu akan diarahkan menutup operasi, selain dikenakan tindakan undang-undang.

Sementara itu, Amirudin berkata, pihak Kerajaan Negeri Negeri Sembilan serta Jabatan Alam Sekitar negeri itu telah dihubungi bagi memaklumkan mengenai perkara berkenaan.

“Sungai Batang Benar adalah anak sungai kepada Sungai Pajam dan dari Sungai Pajam mengalir ke Sungai Semenyih. Jaraknya sekarang kira-kira 30km dan ia (pencemaran) bukan sahaja rentas daerah tetapi sudah rentas negeri pun,” katanya.

Bagi penyelesaian jangka panjang, katanya, kerajaan negeri telah berbincang dengan Kementerian Alam Sekitar dan Air untuk menggerakkan pelan bagi mengambil air dari Tasik Putrajaya sebagai alternatif jika berlaku gangguan bekalan air di Selangor.

“Kita telah buat kiraan, jika berlaku pencemaran, kita boleh bertahan kira-kira tujuh hari (dengan air dari Tasik Putrajaya). Dengan komitmen diberikan oleh Menteri (Tuan Ibrahim) kita berharap masalah dapat diatasi dan kosnya kita sedia bincangkan,” kata Amirudin sambil menambah pencemaran itu turut memberi kesan kepada kawasan Putrajaya.

Sementara itu, Tuan Ibrahim berkata kementerian menjangkakan pelan itu dapat dilaksanakan dalam tempoh setahun hingga dua tahun lagi.

Sejumlah 309,687 akaun pengguna di wilayah Petaling, Hulu Langat, Kuala Langat dan Sepang mengalami gangguan bekalan air tidak berjadual selepas operasi di LRA Sungai Semenyih dan Bukit Tampoi dihentikan pada pukul 4.30 petang semalam, akibat insiden pencemaran di LRA itu.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata, dua LRA terlibat ialah LRA Sungai Semenyih dan Bukit Tampoi yang telah dihenti tugas sepenuhnya. – Bernama


Keputusan Agong betul, Muhyiddin miliki undi majoriti

BANGI, 22 Zulkaedah 1441H, Selasa – Angka undian dalam memilih Speaker di Parlimen, semalam membuktikan keputusan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah memilih Tan Sri Muhyiddin Yassin sebagai Perdana Menteri adalah betul.

Ahli Majlis Tertinggi UMNO, Datuk Seri Ahmad Shabery Cheek berkata, perkara tersebut menjawab segala persoalan sebelum ini bahawa Muhyiddin sebenarnya memiliki angka yang mencukupi untuk membentuk kerajaan.

Muhyiddin memperoleh sokongan 111 Ahli Parlimen dalam usul menggugurkan Speaker Dewan Rakyat, Tan Sri Mohamad Ariff Md Yusof, dengan 109 daripada mereka menolaknya.

Walau bagaimanapun, kata Ahmad Shabery, kemenangan tipis itu jelas menunjukan kerajaan Perikatan Nasional (PN) tidak stabil.

“Lebih-lebih lagi apabila tiba sesi Bajet nanti. Banyak pengundian akan berlaku. Setiap Ahli Parlimen tak boleh kemana-mana. PM, menteri dan timbalan menteri mesti bekerja dalam Parlimen.

“Menteri Luar tak boleh keluar. Banjir pun tak boleh berada di kawasan,” katanya dalam hantaran di laman Facebook rasminya, hari ini.

Berikutan itu, bekas Menteri Pertanian dan Industri Asas Tani itu memberi gambaran, situasi berkenaan akan menyulitkan lagi kerajaan untuk berfungsi.

“Jalan terbaik, bubar Parlimen. Dapatkan mandat baru,” katanya.


28 pekerja buruh pulang sambut Aidiladha terbunuh dalam nahas di Pakistan

PUNJABI, 9 Zulhijjah 1442H, Isnin – Sebuah bas membawa sebahagian besar pekerja buruh yang mahu pulang ke rumah untuk perayaan Aidiladha merempuh trak kontena di lebuh raya yang sibuk di tengah Pakistan, hari ini.

Nahas itu membunuh sekurang-kurangnya 28 orang dan mencederakan 40 yang lain, kata polis dan pegawai penyelamat.

Bas itu dilaporkan bergerak dari bandar Sialkot dan dalam perjalanan di Jalan Taunsa menuju ke bandar Dera Ghazi Khan di wilayah Punjab timur, kata pegawai kanan polis, Hassan Javed.

Punca sebenar kemalangan masih dalam siasatan, katanya.

Pasukan penyelamat membawa mangsa yang telah meninggal dunia dan cedera ke hospital berdekatan.

Menurut Sher Khan yang bertugas di pasukan penyelamat di lokasi, beberapa yang cedera dalam keadaan kritikal.

Kemalangan maut adalah perkara biasa di Pakistan kerana infrastruktur jalan raya yang buruk dan pemandu yang tidak menghiraukan undang-undang lalu lintas. – Agensi


Rakyat perlu cari formula bentuk kerajaan masa depan yang kuat

Oleh Ainul Illia Meor Suzurudin

BANGI, 2 Jamadilawal 1442H, Khamis – Malaysia kini dihimpit dengan persoalan masa depan politik yang kritikal, kata Amir gerakan Islam, Ikatan Muslimin Malaysia (ISMA), Ustaz Abdullah Zaik Abd Rahman.

Ketidaktentuan politik dan perebutan kuasa di kalangan veteran menyukarkan lagi keadaan serta menyebabkan kedudukan kerajaan ‘care taker’ iaitu Perikatan Nasional (PN) ketika ini sentiasa berdepan dengan ancaman dari pelbagai sudut.

Ustaz Abdullah Zaik menegaskan, rakyat perlu berganding bahu mencari formula untuk membentuk kerajaan masa depan yang jauh lebih kuat.

“Namun, apa yang jelas ia mestilah bukan kerajaan Tun Dr Mahathir Mohamad, bukan kerajaan Datuk Seri Anwar Ibrahim dan bahkan juga bukan kerajaan Tan Sri Muhyiddin Yassin.

“Malaysia memerlukan kebangkitan politik baharu,” tegasnya ketika dihubungi Ismaweb.net, hari ini.

Beliau berkata demikian bagi mengulas kemelut melibatkan sokongan dan undian yang berlaku sewaktu bacaan Belanjawan 2021.

Sebelum ini, sebuah portal berita melaporkan bahawa 10 Ahli Parlimen UMNO termasuk bekas Perdana Menteri, Datuk Seri Najib Tun Razak; Presiden UMNO, Datuk Seri Dr Ahmad Zahid Hamidi yang menyokong Anwar sebagai Perdana Menteri dengan menandatangani akuan bersumpah (SD).

Namun, kelulusan Rang Undang-Undang Perbekalan (Belanjawan) 2021 di Dewan Rakyat, kelmarin yang melalui proses undian belah bahagi sekali gus menggagalkan cubaan pembangkang menjatuhkan kerajaan.

Sementara itu, Ustaz Abdullah Zaik turut membangkitkan persoalan sama ada Malaysia dapat membentuk masa depan yang kuat dalam masa terdekat khususnya selepas Pilihan Raya Umum ke-15 (PRU15).

“Atau adakah kita tetap kekal dalam keadaan terumbang ambing seperti ketika ini kerana kehilangan pemimpin berwibawa dan parti yang berintegriti dan kuat.

“Apa yang berlaku menimbulkan persoalan masa depan yang serius yang perlu difikir oleh rakyat mulai hari ini.

“Rakyat tidak boleh lagi terayun dengan buaian politik veteran ini. Perlu orak langkah bangunkan suasana politik baharu, di dekad yang baru ini,” tegasnya lagi.


Semua pihak perlu akur larangan ahli politik beri kuliah di masjid: PM

PUTRAJAYA, 14 Syaaban 1444H, Selasa – Perdana Menteri, Datuk Seri Anwar Ibrahim berkata semua pihak perlu menghormati dan akur terhadap arahan pihak berkuasa agama negeri mengenai larangan ahli politik menyampaikan kuliah atau ceramah politik di masjid dan surau.

Anwar yang juga Menteri Kewangan ketika ditemui media selepas menghadiri perhimpunan bulanan Kementerian Kewangan di sini hari ini berkata soal kebenaran memberi kuliah atau ceramah itu adalah terpakai kepada semua pihak termasuk dirinya.

Menurutnya, beliau akan mengelak untuk memberikan tazkirah atau ceramah di masjid, jika dijemput bagi menghormati larangan tersebut.

“Dalam menghormati arahan, saya mengelak (beri tazkirah atau ceramah) apabila singgah di masjid setiap Jumaat untuk bersolat dan hanya bersalaman serta beramah mesra dengan para jemaah yang ada,” katanya.

Beliau mengulas kenyataan Presiden PAS, Tan Sri Abdul Hadi Awang  pada 4 Mac lepas yang menegaskan bukan menjadi satu kesalahan untuk ahli politik memberikan kuliah atau ceramah agama di seluruh masjid serta surau-surau, sebaliknya menjadi satu kewajipan untuk pemimpin bercakap mengenai politik Islam.

Sementara itu, mengulas kenyataan Abdul Hadi yang juga Timbalan Pengerusi Perikatan Nasional (PN) bahawa PN berhak merancang merampas kerajaan, Anwar berkata, ia adalah naratif Abdul Hadi.

Semalam, Abdul Hadi dilaporkan berkata usaha merampas kerajaan daripada parti memerintah perkara biasa dalam politik, sama ada menerusi undi tidak percaya, akuan berkanun atau penyokong kerajaan berpaling tadah. – Bernama


Iktiraf Taliban, Malaysia tunggu keputusan organisasi antarabangsa

PUTRAJAYA, 9 Jamadilakhir 1443H, Rabu – Kerajaan Malaysia sedia membuat keputusan berkaitan pengiktirafan terhadap kerajaan Taliban di Afghanistan sekiranya organisasi antarabangsa seperti Pertubuhan Kerjasama Islam (OIC) menyatakan pendirian berhubung perkara itu.

Menteri Luar Datuk Seri Saifuddin Abdullah berkata setakat ini Malaysia belum membuat sebarang keputusan dan mengambil pendekatan berhati-hati berhubung perkara berkenaan.

“Buat masa ini belum ada proses untuk mengiktiraf (kerajaan Taliban) dan kita tidak terburu-buru,” katanya pada sidang media selepas menyampaikan amanat tahun baharu 2022 Kementerian Luar (Wisma Putra), di sini, hari ini.

Mengenai bantuan kemanusiaan ke Afghanistan, Saifuddin berkata Malaysia sebelum ini sudah berikrar memberikan US$100,000 kepada Pertubuhan Bangsa-Bangsa Bersatu (PBB) untuk tujuan itu.

Selain itu, beberapa badan bukan kerajaan (NGO) Malaysia juga telah menghulurkan bantuan kepada Afghanistan, antaranya Global Peace Mission Malaysia (GPM) yang merupakan antara NGO terawal masuk ke negara itu selepas pengunduran tentera Amerika Syarikat (AS) dari Kabul.

Taliban mengambil alih pentadbiran Afghanistan pada Ogos, menamatkan kehadiran tentera AS serta NATO selama bertahun-tahun selain menyaksikan pengunduran Presiden Ashraf Ghani.

Dalam pada itu, Saifuddin dalam amanatnya menyarankan Wisma Putra untuk turut memberi perhatian kepada negara-negara sedang berkembang (emerging countries) atau ekonomi baharu dan tidak begitu terkesan dengan pandemik COVID-19.

Antaranya negara-negara bekas Soviet dan sekitar Laut Caspian.

“Jika terdapat sesuatu yang ada kepentingan kepada negara dan ekonomi boleh kita cadangkan. Contohnya Bangladesh, ramai orang kita anggap ia negara mundur tetapi mereka sebenarnya sudah jadi negara sedang membangun.

“Ada juga beberapa syarikat berkaitan kerajaan (GLC) yang sedang melihat kepada negara-negara bekas Soviet dan Laut Caspian serta negara-negara kecil yang kita tak pandang begitu penting tetapi mereka (GLC) nampak masa depan negara berkenaan,” katanya.

Mengenai Kerangka Dasar Luar Negeri yang dilancarkan pada Disember lepas, Saifuddin berkata pelaksanaan kerangka itu pada tahun ini akan dibuat dengan kerjasama kementerian lain.

“Di peringkat pegawai sudah ada perbincangan contohnya berkaitan diplomasi budaya dengan tiga hingga empat kementerian lain. Perbincangan awal untuk dapatkan cadangan dan maklumat balas,” katanya.

Pada tahun ini Wisma Putra juga akan mengadakan persidangan ketua-ketua perwakilan Malaysia untuk berkongsi kerangka berkenaan dan perdana menteri dijangka menyampaikan amanat berkaitan perkara-perkara yang sedang dilaksanakan kerajaan, kata Saifuddin. – Bernama